Laksamana Awang: Melayu Pertama Mengelilingi Dunia

Semua sedia maklum Ferdinand Magellan mengetuai satu ekspedisi kapal Sepanyol yang menyebabkan dirinya dikenali sebagai orang pertama mengelilingi dunia. Bagaimanapun, dakwaan tersebut dianggap goyah kerana ada satu individu yang selayaknya mendapat penghormatan sedemikian. Orang tersebut ialah Enrique/Henry the Black atau watak fiksyen penulis Harun Aminurrashid, Panglima Awang. Siapa sebenarnya Enrique/Awang/Henry the Black dan bagaimana perkara sedemikian dapat dicapai?

Enrique de Malacca

Jika kita melihat pelbagai catatan membabitkan Magellan sama ada bersifat akademik atau sebaliknya, setiap catatan pasti menyebut beliau bersama hambanya yang dianggap setia. Tidak seperti elemen romantisme yang ditampilkan Harun dalam novelnya Panglima Awang yang merujuk beliau sebagai tokoh pahlawan Melayu yang gagah dan dijadikan hamba bagi melunturkan semangat perjuangannya, ia tidak terpakai kepada Enrique. Berdasarkan catatan sejarah, Enrique merupakan seorang remaja lelaki yang berumur antara 12-15 tahun yang dijadikan hamba oleh Magellan pasca-kejatuhan Kesultanan Melayu Melaka. Remaja tersebut dikristiankan dan diberi nama Enrique. Namun, satu aspek yang merujuk Awang sebagai tawanan perang ada benarnya kerana boleh jadi, Enrique juga menjadi tawanan perang yang dibeli Magellan selepas kejatuhan Melaka.

Pasti ada yang mengatakan Awang/Enrique ini hanyalah satu watak khayalan semata-mata. Hakikatnya, Enrique benar-benar wujud seperti dicatatkan oleh anak kapal merangkap jurutulis ekspedisi, Antonio Pigafetta. Berdasarkan diari Pigafetta pada pada pagi 28 Mac 1521, nama Enrique muncul buat pertama kalinya.

Beliau diperkenalkan sebagai hamba Magellan berketurunan Melayu Sumatera dari Melaka dan turut bertindak sebagai jurubahasa tuannya ketika berkomunikasi dengan penduduk tempatan termasuk Raja Calambu dari Limasawa berhampiran Pulau Leyte. Catatan tersebut menunjukkan Enrique bukan saja fasih berbahasa Melayu tetapi juga lancar berbahasa Sepanyol.  Selain itu, beliau juga menjadi utusan Magellan berhubung dengan penduduk tempatan bagi mendapatkan bekalan makanan dan menjalin hubungan persahabatan dengan mereka. Berikut catatan Pigafetta:

“On Good Friday, the captain sent ashore the said slave, our interpreter, to the king, requesting him to cause, in return for his money, some provisions to be given for the ships, telling him that he had come into his country, not as an enemy, but as friend. The king, hearing that, came with seven or eight men in a boat, and boarded the ship, and embraced the captain, and gave him three porcelain jars covered with leaves and full of raw rice, and two Orades, which are fairly large fish of the kind described above, and he gave him also some other things…And by the said interpreter he caused the king to be told that he wished to be with him Cassi Cassi, that is, brothers. To which the king replied that he too wished to be the same with him”.

Satu lagi bukti kewujudan Enrique ialah kewujudan surat wasiat Magellan bertarikh 24 Ogos 1519 semasa Armada Maluku menunggu tiupan angin sesuai untuk berlayar. Dalam surat tersebut, kapten berbangsa Portugal itu menyatakan Enrique merupakan seorang hamba tawanan yang datang dari Melaka dan berusia 26 tahun. Dalam surat yang sama, Magellan turut menyatakan pembebasan hambanya itu dari belenggu perhambaan dan diberi wang pampasan sara hidup sebanyak 10,000 maravedi (mata wang Sepanyol) sekiranya beliau mati dalam pelayaran.

Selain itu, daftar kapal Trinidad yang menjadi sebahagian daripada Armada Maluku menjadi bukti kewujudan Enrique. Walaupun berstatus hamba, beliau didaftarkan sebagai jurubahasa/penterjemah dengan gaji sebanyak 1,500 maravedi sebulan. Bayaran tersebut sebenarnya melebihi bayaran yang diperuntukkan kepada pelaut mahir, pelaut perantis dan kelasi biasa.

Daftar kapal Trinidad (sebahagian daripada 62 orang kelasi).

Selain semua ini, nama Enrique turut disebut secara sepintas lalu semasa pertemuan antara Magellan dengan Raja Sepanyol Charles V pada 20 Januari 1518 di Valladolid. Dalam pertemuan berkenaan, beliau mempersembahkan Enrique seorang Melayu yang berasal dari Melaka dan sebagai pengesahan bahawa Magellan pernah sampai di Timur Jauh. Ini merupakan sebahagian daripada usaha beliau menyakinkan baginda untuk membiayai projek ke Timur di bawah panji Sepanyol.

Magellan Melayu

Pelayaran Enrique Melaka ke Eropah mengikuti Magellan pulang ke Lisbon berkemungkinan bermula pada Disember 1511. Menjelang Jun 1512, mereka berdua telah berada di Lisbon yang merupakan salah sebuah bandaraya pelabuhan terkemuka Eropah ketika itu. Pemergian ini menandakan titik permulaan pengembaraan Enrique belayar mengelilingi dunia. Sungguhpun begitu, tarikh dan kapal yang ditumpanginya tidak dapat ditentukan secara sah tetapi dari segi masa, garis masanya sama dengan masa ekspedisi Antonio de Abreu dan Francisco Serrao bertolak untuk menjejaki Maluku pada Disember 1511.

Pelayaran ini bukan sahaja memberikan Enrique pengalaman pertama keluar dari Kepulauan Melayu tetapi membolehkannya menjejaki Goa, Tanjung Pengharapan dan Cape Verde; pengalaman menerokai Lautan Hindi, Laut Arab, Lautan Atlantik, Lautan Pasifik dan Selat Magellan yang lebih luas serta amat berbeza sekali daripada laut yang biasa dilayarinya di Nusantara. Pengalaman ini juga turut mendedahkan Enrique dengan perubahan suhu sejuk, kapal layar dan teknologi Eropah yang jauh berbeza daripada pengalamannya sebelum ini.

Di Lisbon, mereka mengalami nasib malang apabila pelaburan yang dibuat Magellan bersama Pedro Annes Abraldez, seorang saudagar Portugis ketika berada di India tidak membuahkan hasil kerana saudagar itu meninggal dunia. Manakala warisnya menghilangkan diri dan tidak dapat dikesan. Bagi mendapatkan semula wang pelaburannya, beliau menyaman Raja Portugal Manuel I memandangkan baginda berhutang dengan Abraldez dan mendesak permintaan untuk kenaikan elaun (moradia) serta peluang belayar ke Timur.

Sementara menunggu tuntutan mahkamah selesai, Magellan bertolak ke Azamor, Morocco pada 1513 dan turut serta dalam kempen mematahkan pemberontakan di tanah jajahan Portugis itu sambil ditemani Enrique. Nasib malang Magellan berterusan apabila kakinya tercedera dalam satu pertempuran yang mengakibatkan beliau menjadi tempang. Magellan sendiri dituduh menggelapkan wang kaitan penjualan ternakan rampasan kepada pihak musuh. Setelah tuduhan itu dibuktikan sebagai tidak benar, mereka pulang semula ke Portugal pada pertengahan tahun 1515 tetapi dipinggirkan Manuel I. Magellan yang semakin kecewa kerana jasanya tidak dihargai negara kelahirannya itu berpindah bersama Enrique ke Oporto sebelum berhijrah ke Sepanyol, musuh tradisi Portugal yang sedia menanti kehadiran pelayar berpengalaman sepertinya bagi menandingi kejayaan pelayaran Portugis di era Zaman Penemuan itu.

Oporto menjanjikan harapan baru buat Magellan dan Enrique dalam merencanakan projek ke Timur dengan belayar ke barat merentasi Lautan Atlantik untuk sampai ke Maluku sebelum cadangan tersebut dibawa kepada pihak yang bersesuaian seperti Sepanyol. Oporto dipilih memandangkan lokasinya yang jauh dari istana, sekaligus membolehkan rancangan mereka dikesan kerana sebarang maklumat tentang pelayaran adalah rahsia yang dilindungi kerajaan; tempat berkumpulnya para pelayar terutama jurumudi dan juga wilayah kelahiran Magellan.

Dari jurumudi yang ditemui di sana seperti Joao de Lisboa dan Joao de Lopes Carvalho, pelbagai maklumat dikumpul khususnya tentang pelayaran di kawasan barat Lautan Atlantik, kawasan selatan lautan tersebut dan kawasan di bahagian timur Melaka. Magellan turut menggunakan peluang ini mendalami pengetahuannya tentang carta pelayaran dan pengiraan garisan lintang. Selain jurumudi, mereka berdua turut berkenalan dengan ahli kaji kosmologi seperti Ruy Faleiro dan adiknya Francisco Faleiro yang kemudiannya menjadi rakan kongsi dalam projek tersebut serta ahli geografi dan pembuat peta seperti Pedro Reinel dan Jorge Reinel.

Bagi Enrique, satu perkara yang pasti ialah beliau tidak akan dapat kembali ke Melaka. Dengan suasana dan tempat yang asing, satu-satunya orang yang dikenalinya ialah tuannya Magellan. Begitu juga dengan Magellan yang terdesak, tiada masa hadapan dan hanya memiliki Enrique sebagai hamba. Keadaan ini menyebabkan kedua-duanya saling bergantung antara satu sama lain dan sekaligus, mengukuhkan ikatan persahabatan Magellan-Enrique. Enrique disayangi tuannya kerana bukan saja mudah menguasai Bahasa Portugis tetapi juga atas sebab sikapnya yang amanah, baik dan setia. Malah disebabkan usianya yang masih remaja, beliau menjadi aset Magellan kerana dapat menguasai segala ilmu berkenaan perkapalan, geografi dan pelayaran, sesetengahnya diajar oleh Magellan sendiri.

Walaupun telah menetap di Oporto, Enrique kerap ke Lisbon mengikut Magellan mengunjungi Casa Da India e da Guinea (Indian House) yang merupakan tempat pelbagai maklumat pelayaran Portugis disimpan. Ketika di Lisbon, mereka juga bertemu bakal penaja projek terutama kalangan mereka yang memusuhi Manuel I seperti Duarte Barbosa dan Christoper de Haro yang menyediakan tapak bagi penghijrahan Enrique dan Magellan ke Sepanyol. Selain itu, mereka juga mewar-warkan secara terbuka kepentingan Serrao di Ternate dan aktiviti penjelajahan Sepanyol sehingga menimbul rasa tidak senang di pihak istana.

Desakan ini membuka ruang kepada Magellan mengadap baginda buat kali ketiga dan terakhir sebelum berhijrah ke Sepanyol. Dalam pertemuan pada September 1517 itu, semua cadangan Magellan bukan saja ditolak. Bahkan, beliau dihina di hadapan khalayak istana. Peristiwa ini mempercepatkan penghijrahan tersebut yang turut disertai saudara mara Magellan lain yang direkrut di Oporto seperti Martin Mesquita dan anaknya Francisco Mesquita serta abang Martin, Alvaro de Mesquita. Selain mereka, rombongan ini juga disertai beberapa orang jurumudi berpengalaman seperti Joao de Lopes Carvalho dan Estevao Gomes.

Menjelang 20 Oktober 1517, semua anggota rombongan Magellan telah berada di Seville. Ketika tiba, Enrique berusia dalam lingkungan 17-20 tahun dan sudah berada di Lisbon lebih kurang lima tahun (1512-1517). Seville pada awal abad ke-16 merupakan sebuah bandaraya pelabuhan yang terletak di tebing Sungai Quadalquivir yang memainkan peranannya sama seperti Lisbon bagi Portugal. Kehadiran mereka telah diatur lebih awal atas usaha Diogo Barbosa melalui Juan de Aranda hasil restu Juan Rodriguez de Fonseca.

Usaha ini membolehkan Magellan bertemu Raja Sepanyol Charles V yang mahu diberi peluang mengetuai ekspedisi mencari laluan ke Maluku yang turut disertai Enrique. Menurut Rodrigue Levesque, Magellan merancang untuk mencari laluan di bahagian hujung paling selatan di benua Amerika Selatan yang baru ditemui sebelumnya oleh Columbus bagi mengelak pertembungan dengan Portugis yang pada dasarnya ingin memonopoli perdagangan rempah. Selain itu, Magellan berbuat demikian untuk menyelamatkan dirinya yang dianggap penderhaka oleh kerajaan Portugal. Dengan sokongan Raja Sepanyol dan pembiayaan modal Haro, Magellan dibekalkan lima buah kapal iaitu San Antonio, Trinidad, Conception, Victoria dan Santiago yang membentuk armada yang dikenali sebagai Armada Maluku (Armada de Molucca) termasuk segala perbelanjaan dan kelengkapannya.

Ekspedisi ke Maluku ini bermula pada hari Isnin, 10 Ogos 1519 bersamaan dengan perayaan Hari St. Lawrence dari pelabuhan Seville menyusuri Sungai Guadalquivir ke muara di San Lucar de Barrameda, sebuah pelabuhan di selatan Sepanyol. Dari Sanlucar de Barrameda armada belayar keluar ke Lautan Atlantik pada hari Selasa 20 September 1519. Persediaan ekspedisi pelayaran ini mengambil masa selama setahun dengan kos perbelanjaan keseluruhannya berjumlah 8,751,125 maravedi. Walaupun ekspedisi ini ditaja Sepanyol tetapi kelibat pelaut Portugis yang ramai terlibat termasuk Magellan menimbulkan konflik Sepanyol-Portugis dalam armada.

Sentimen bangsa ini dikeruhkan lagi oleh Foncesa sejak kerja-kerja persiapan lagi dan ia memuncak semasa pelayaran menyebabkan berlakunya beberapa siri pemberontakan. Bagi mengukuhkan kepentingannya, Foncesa meletakkan beberapa orang kepercayaannya sebagai pegawai tertinggi armada bagi menyaingi kuasa Magellan. Selain ancaman warga Sepanyol dalam armada, Magellan juga menghadapi ancaman Portugis baik sebelum mahupun semasa pelayaran yang cuba memintas dan memusnahkan armada.

Keseluruhan ahli ekspedisi ini merangkumi pegawai hingga kepada kelasi biasa berjumlah seramai 270 orang. Mereka datang dari pelbagai negara dengan sebahagian besarnya berasal dari  Sepanyol seramai 165 orang dengan kelasi yang berasal dari Basque seramai 29 orang. Baki kelasi lain ialah Portugis (31), Itali (29), Perancis (17), Jerman, Fleming, England, Greek, Negro (Afrika) dan termasuklah Enrique, warga peribumi Melaka.

Pada 26 September 1519, Armada Maluku singgah berlabuh di Pulau Tenerife, Kepulauan Canary. Di situ, Magellan menerima pesanan bapa mertuanya mengingatkannya agar berhati-hati terhadap niat jahat kapten kapal San Antonio, Juan de Cartagena yang mahu membunuhnya. Belayar sehingga ke pesisir pantai Liberia dan Sierra Leone tanpa singgah di Cape Verde menimbulkan kemarahan Cartagena. Dan ketika armada berada berhampiran pantai Sierra Leone, Cartagena cuba mencetuskan pemberontakan tetapi berjaya dipatahkan. Setelah Catagena ditahan, armada mula menyeberangi Lautan Atlantik. Pada 29 November 1519, mereka berjaya menyeberangi Lautan Atlantik bila sampai di Pernambuco, Brazil dan hanya berlabuh pada 13 Disember 1519 (Hari Saint Lucia) di Teluk Guanabara, Rio de Janeiro.

Setelah berlabuh selama dua minggu untuk membaiki kapal, mengisi bekalan baru dan menghukum pesalah dari pemberontakan yang digerakkan Cartagena, pada 26-27 Disember 1519 mereka bergerak menghala ke selatan menyusur pantai timur benua Amerika Selatan sepanjang negara Argentina kini, ke kawasan yang belum pernah diterokai dan dijelajahi oleh orang Eropah ketika itu dengan harapan mencari laluan menghubungkan Lautan Atlantik ke Lautan Pasifik. Oleh itu, setiap teluk dan muara sungai yang ditemui sepanjang pelayaran diperiksa dengan harapan laluan yang dicari-cari itu dapat ditemui.

Bagaimanapun sepanjang pelayaran, mereka sering dilanda ribut dan menghadapi musim sejuk yang melampau sehingga menimbulkan keresahan di kalangan anak kapal termasuk Enrique dan mengundang kerosakan kepada armada. Bagi warga Sepanyol terutamanya Luis de Mendoza, kapten baru Victoria selepas Cartagena, mereka menyalahkan Magellan kerana cuai sehingga menyebabkan mereka berada dalam keadaan bahaya ini sebagai alasan untuk bangkit memberontak pada masa yang sesuai.

Hampa dengan Rio de la Plata yang hanya merupakan sebuah muara sungai bukannya laluan seperti yang diharapkan, armada meneruskan pelayaran hingga sampai di San Julian pada 31 Mac 1520. San Julian merupakan sebuah teluk semulajadi yang membolehkan armada berlabuh selama lima bulan bagi berlindung menghadapi musim sejuk. Di sinilah pada 1 April 1520, Mendoza bangkit mengetuai satu pemberontakan terbesar menentang Magellan dan berjaya menguasai tiga buah kapal yang terdiri daripada San Antonio, Conception dan Victoria. Pemberontakan tersebut berjaya dipatahkan dan semua pemberontak yang terlibat ditahan, diadili dan dihukum dengan kejam. Mayat Mendoza yang mati dibunuh dipotong kepada empat bahagian dan dipakukan pada sebatang tiang.

Turut menerima nasib sama ialah kapten kapal Conception, Caspar de Quesada yang dipancung dan tubuhnya juga dipotong empat bahagian. Cartagena dan seorang paderi bernama Pedro Sanchez Reina pula ditinggalkan di sebuah pulau kecil tanpa penghuni apabila armada bergerak meninggalkan San Julian. Baki pesalah lain dirantai dan dipaksa melakukan kerja berat termasuk membersih dan membaiki kapal yang rosak. Peristiwa di San Julian ini merupakan kemuncak tentangan orang Sepanyol ke atas Magellan yang disaksikan sendiri oleh Enrique.

Pada 24 Ogos 1520, Armada Maluku belayar meninggalkan San Julian dan menuju ke selatan.42 Pada 21 Oktober 1520, mereka berjaya menemui Cape of the Elevan Thousand Virgins yang merupakan pintu masuk kepada laluan yang dicari dan kini dikenali sebagai Selat Magellan. Sebelum sempat melepasi selat ini, kapal San Antonio yang merupakan kapal simpanan bekalan makanan armada berjaya memisahkan diri dan belayar pulang ke Seville. Ini menyebabkan pelayaran menyeberangi Lautan Pasifik hanya disertai tiga buah kapal sahaja iaitu Trinidad, Conception dan Victoria.

Pengalaman menyeberangi Lautan Pasifik amat mengerikan. Selepas lebih kurang sebulan belayar secara berterusan, semua simpanan bekalan makanan rosak sementara air minuman pula sudah tidak sesuai diminum. Bekalan makanan tidak dapat diganti memandangkan tiada terdapat dataran tanah yang sesuai kecuali pulau-pulau kecil yang tidak berpenghuni. Bagi mengelak kebuluran, mereka terpaksa bertahan dengan makan biskut lama yang telah rosak dan hancur, kulit pembalut tiang layar, pelapik pelantar dan tikus yang berkeliaran dalam kapal.

Keadaan tambah meruncing apabila kebuluran berlaku hingga merebaknya penyakit skurvi dalam kalangan anak-anak kapal. Penyakit tersebut berlaku disebabkan oleh kekurangan vitamin C dalam badan, satu perkara lazim yang berlaku ke atas para pelaut akibat berada terlalu lama di laut tanpa mengambil sayur-sayuran dan buah-buahan segar. Mangsa kebiasaanya mengalami bintik kemerah-merahan gelap pada kulit terutamanya pada betis dan kaki serta gusi membengkak lalu menyebabkan ketanggalan gigi.

Selain itu, terdapat juga mangsa yang mengalami hidung berdarah, parutan lama terbuka semula, kehilangan kuku dan juga kerap membuang air besar hingga menyebabkan muka pucat, mata cengkung, lemah tidak bermaya dan merasai kemuraman. Serangan penyakit ini mengehadkan pergerakan anak-anak kapal bagi menguruskan armada. Keseluruhannya, penyakit skurvi membunuh 19 orang kelasi terutama di kapal Victoria daripada 25-30 orang yang menghidapinya ketika menyeberangi Lautan Pasifik.

Sungguhpun ramai yang mati akibat serangan penyakit skurvi tetapi Enrique, Pigafetta, Espinosa dan Magellan tidak menghadapi masalah kesihatan sama. Hubungan rapat mereka bertiga dengan Magellan memberi peluang kepada mereka menerima resepi peribadi Kapten-Jeneral itu iaitu jeruk buah quince yang mengandungi vitamin C yang amat tinggi. Pengambilan jeruk ini sudah tentu mengelakkan mereka dari diserang penyakit skurvi berbanding anak-anak kapal lain. Jeruk buah ini merupakan antara barangan peribadi Magellan yang dibungkus rapi ketika konsul Portugis di Seville mengunjunginya semasa cuba memujuk pelayar veteran itu membatalkan niatnya mengetuai armada Sepanyol dan balik semula ke pangkuan Manuel.

Walaupun diserang kebuluran dan penyakit tetapi mereka bernasib baik kerana belayar dalam cuaca baik. Kejayaan itu membolehkan Magellan dan anak-anak buahnya termasuk Enrique sebagai pelayar pertama melayari dan merentasi Lautan Pasifik itu pada abad ke-16. Setelah belayar selama tiga bulan 20 hari, pada 7 Mac 1521 mereka akhirnya sampai di Guam dan seterusnya tiba di Pulau Samar, Filipina pada subuh hari Sabtu 16 Mac 1521, setahun setengah selepas meninggalkan Sanlucar de Barrameda di Sepanyol. Keesokan harinya mereka berlabuh di Pulau Suluan yang tidak berpenghuni yang terletak di selatan Pulau Samar.

Di Filipina terutama di Pulau Cebu, Enrique muncul dalam catatan diari Pigafetta bila mampu berkomunikasi dengan peribumi tempatan menggunakan bahasa Melayu yang merupakan lingua franca di Nusantara. Kebolehannya bertutur menyebabkan Enrique menjadi jurubahasa sepanjang keberadaan armada di perairan Filipina. Pertembungan dengan penduduk peribumi itu kemudiannya membolehkan mereka menjalin hubungan persahabatan dengan Raja Humabon dan memudahkan usaha Magellan menyebarkan agama Kristian sekaligus menyediakan tapak kukuh bagi dominasi Sepanyol dalam ekspedisi akan datang.

Walaupun agama ini mudah diterima oleh peribumi Cebu tetapi tidak bagi kepulauan lain terutama di Mactan. Ini menyebabkan ketuanya, Raja Lapu-Lapu bangkit menentang sehingga menyebabkan pertempuran di pantai Punto Engano di utara Pulau Mactan yang akhirnya membawa kepada kematian Magellan pada pagi Sabtu 27 April 1521. Dalam pertempuran itu, kumpulan Magellan yang terdiri daripada hanya 45 orang sukarela menghadapi tentangan ribuan penduduk Mactan. ‘Kebenaran’ agama Kristian dan kehebatan teknologi perang Eropah nyata tidak memihak kepada Magellan dengan tujuh orang Sepanyol mati dan beberapa orang lagi menyusul beberapa hari kemudiannya manakala 15 orang Lapu-Lapu terbunuh. Walaupun cedera dalam pertempuran berkenaan, Pigafetta dan Enrique berjaya melarikan diri kembali ke kapal.

Sehari selepas pertempuran Mactan, berlaku pula peristiwa pembunuhan pegawai atasan Sepanyol pada pagi hari Khamis 1 Mei 1521. Peristiwa ini berlaku apabila Raja Humabon belot ke atas tetamunya. Peristiwa yang dikenali sebagai ‘jamuan kematian’ (banquet of death) ini sering kali dikaitkan dengan penglibatan Enrique sebagai perancang utama dalam mempengaruhi Raja Humabon. Enrique didakwa bertindak menentang rakan pelaut Sepanyolnya kerana kebencian dan kemarahannya terhadap Duarte Barbosa akibat satu pertengkaran yang menyebabkan maruahnya tercabar.

Dalam pertengkaran itu, Enrique yang tercedera dan masih bersedih atas kematian tuannya telah dicerca teruk oleh Barbosa sehingga menyinggung perasaannya. Dalam catatan Pigafetta, Barbosa sama sekali tidak berminat memenuhi wasiat Magellan berkenaan kebebasan Enrique kerana berpandangan lelaki tersebut masih hamba isteri Magellan, Madame Beatrix. Barbosa turut mengugut sekiranya Enrique enggan turun bersama mereka, dia akan dicampak keluar dari kapal atau dibunuh. Menurut Figafetta, peristiwa ini yang mendorong rakan karib Magellan itu berpakat dengan Raja Humabon untuk membunuh saki-baki anak-anak kapal Armada Maluku.

Dalam komplot tersebut, Enrique dan Raja Homabun memerangkap mereka dengan mengatur satu jamuan bagi meraikan mangsanya. Ketika jemputan sedang enak menikmati juadah, tiba-tiba mereka diserbu tentera Raja Humabon dan dibunuh dengan kejam. Seramai 27 orang yang menghadiri jamuan tersebut dibunuh kecuali Joao de Lopes Carvalho dan seorang konstabel yang terselamat kerana pulang ke kapal lebih awal kerana mengesyaki ia sebenarnya satu perangkap.

Sebaik tiba di kapal mereka terdengar jeritan dan kekecohan dari pantai. Tatkala itu juga, sauh diangkat dan armada dirapatkan ke pantai dan mula membedil ke daratan. Ketika anak-anak kapal membedil pantai, mereka ternampak Serrano yang berlumuran darah diheret ke pantai. Serrano yang khuatir dirinya akan dibunuh merayu kepada Carvalho supaya berhenti membedil dan menebusnya. Walau bagaimanapun, permintaan tersebut tidak dilayan Carvalho kerana ingin menjadi kapten armada memandangkan dirinya satu-satunya pegawai tertinggi yang masih tinggal.

Gambaran peristiwa malang itu adalah tulisan Pigafetta yang mungkin digembar-gemburkan kerana tidak menggemari Carvalho dan kaitannya dengan peristiwa penculikan wanita ketika berada di perairan Laut Sulu selepas itu. Sebaliknya, dalam sumber lain, Carvalho diperlihatkan sebagai seorang yang bertanggungjawab dan berusaha menyelamatkan Serrano dengan menghantar dua buah meriam seperti yang dituntut Si Lapu-Lapu sebagai tukaran.

Setelah dihantar ke pantai, tuntutan itu digandakan lagi sehingga menyebabkan Serrano mengarahkan agar armada itu belayar meninggalkannya di situ bagi mengelakkan ekspedisi itu terancam. Sikap Serrano ini selari dengan sikap yang ditunjukkannya selama ini dalam pelbagai misi peninjauan yang diarahkan Magellan baik di Rio de Janeiro, Rio de la Plata, San Julian dan Selat Magellan. Armada itu kemudiannya belayar menghala ke Bohol lalu membakar kapal Conception berikutan kekurangan kelasi untuk menguruskannya. Bilangan kelasi kapal berkenaan hanya berjumlah 115 dari jumlah asalnya 270 orang bagi meneruskan pelayaran mencari Maluku.

Tidak diketahui apa yang berlaku kepada Enrique selepas Pertempuran Mactan dan Jamuan Kematian yang diatur Raja Humabon. Ini kerana entri terakhir Pigafetta berkenaan anak jati Melaka itu hanya merujuk sikap tidak puas hati Enrique terhadap Barbosa pasca-kematian Magellan. Ada kemungkinan Enrique memutuskan untuk menetap di Cebu, membina keluarga dan hidup secara bersederhana.

Ini dibuat bagi menjaga keselamatan dirinya dari diburu kerajaan Portugal yang menganggap dirinya lebih Sepanyol berbanding Melayu. Dan tidak mustahil kemungkinan Enrique pulang ke Melaka seperti digambarkan Harun dalam novel Panglima Awang turut berlaku. Kemungkinan berkenaan tidak seharusnya ditolak memandangkan hubungan perdagangan Melaka dengan wilayah Filipina, sekaligus membolehkan dirinya menumpang kapal dan kembali ke kampung halaman.

Berkenaan siapa yang selayaknya mendapat gelaran orang pertama yang mengelilingi dunia, kehormatan tersebut seharusnya jatuh kepada Enrique/Awang dan bukan Magellan. Ini kerana apa yang dilakukannya itu melebihi apa yang dilakukan Magellan dan Sebastian del Cano yang menjadi pujaan Sepanyol. Walaupun beliau tidak kembali kepada titik permulaannya di Melaka, Enrique kembali ke rantau Melayunya dengan perjalanan mengambil masa sembilan tahun (1512-1521). Penulis buku Magellan Histriography, Martin Torodash berpandangan kehormatan tersebut seharusnya diberi kepada Enrique dan bukannya Magellan. Pandangannya turut disokong ramai sejarawan lain seperti Samuel Eliot Morison, Carlos Quirino dan John Keay.

Siapa sebenarnya Enrique/Awang?

Kita tertanya-tanya siapa sebenarnya Enrique/Awang yang mendapat kehormatan sebagai orang pertama mengelilingi dunia. Antara ciri yang kita dapat lihat dalam catatan sejarah ialah kesetiaannya terhadap Magellan sehingga ke akhir hayatnya, mampu berbahasa Melayu dengan fasih dan berupaya berlayar di lautan walaupun dalam keadaan yang mencabar. Semua petunjuk ini sebenarnya merujuk kepada kelompok yang menyumbang kepada asas pembangunan dan kegemilangan kesultanan-kesultanan Melayu terutama Kesultanan Melayu Melaka: Orang Laut.

Orang Laut yang digelar dengan pelbagai gelaran seperti sea gypsies, sea nomads, sea folk, sea hunters and gatherers, people of the sea, dan juga boat tribe adalah satu kumpulan suku kaum yang hidup secara nomad di laut serta meliputi kumpulan yang menjalani kehidupan di pesisiran pantai dan terlibat dengan pelbagai pekerjaan maritim. Secara tradisinya, Orang Laut merupakan kumpulan suku kaum yang menjalani kehidupan secara kekal di dalam sampan tanpa sebarang petempatan tetap di daratan. Oleh itu, kehidupan suku kaum ini secara tradisinya adalah di laut terutama di selat-selat sempit di sekitar pulau-pulau di sepanjang Selat Melaka antara Sumatera dan Semenanjung yang menganjur dari utara ke selatan ke penghujung timur selat tersebut hingga ke Riau-Lingga.

Sepanjang lipatan sejarah Asia Tenggara, Orang Laut memainkan peranan yang amat penting dalam kebangkitan dan kejatuhan sesuatu negara-kota di sepanjang Selat Melaka, selat perdagangan terpenting di wilayah ini yang dianggap lebuh raya mereka sejak sealaf lamanya. Sebagai kumpulan yang mahir tentang selok belok kehidupan di laut termasuk mengetahui arus, angin dan cuaca serta berpengetahuan melayari kawasan sekitar yang dipenuhi sungai, pulau, kuala, tanjung, beting, kukup dan paya, suku kaum yang kompleks ini menjadi begitu penting dalam menyediakan diri sebagai angkatan tentera dengan memberi sokongan kuat kepada Raja-Raja Melayu.

Selain menyediakan tenaga pendayung, Orang Laut turut bertindak mengawal dan meronda perairan, memandu masuk kapal dagangan ke pelabuhan, mengutip ufti serta membantu menghukum para sekutu yang berdegil bagi pihak penaungnya sementara mereka hidup bersenang lenang di istana yang kebiasaannya terletak di muara sungai ataupun jauh di pedalaman ke hulu sungai.

Sifat kesetiaan Orang Laut terhadap raja-raja Melayu khususnya Kesultanan Melaka yang menjadi penaungnya bukan sesuatu yang asing. Evolusi hubungan ini sudah diketahui sejak era awal pembukaan Melaka yang diasaskan pada abad ke-14. Sebagai penduduk awal yang tinggal di kawasan pesisiran pantai dan kuala Sungai Melaka, ketibaan Seri Tri Buana (Parameswara), putera buangan dari Palembang yang diangkat sebagai raja mereka dalam suatu upacara yang memberikan kedaulatan kepadanya dan juga keturunannya selepas itu sehingga membawa kepada penubuhan Kesultanan Melayu Melaka. Kesetiaan Orang Laut yang tidak berbelah bagi kepada keturunan ini seterusnya berlanjutan kepada Kesultanan Johor yang mempunyai jalinan darah dengan Melaka setelah runtuhnya kerajaan tersebut.

Dalam konteks ini, Orang Laut sanggup mengabdikan diri mereka kepada kerajaan Melaka kerana berbangga dengan kemampuan dan kehebatan Melaka yang ditadbir oleh para raja dan pembesarnya yang cekap dan berkebolehan. Sesuai dengan latar belakang kehidupan, pengalaman, kemampuan serta ketahanan di kawasan laut menyebabkan tenaga Orang Laut dimanfaatkan oleh kerajaan Melaka sebagai pahlawan untuk menjaga perairan Selat Melaka. Malahan peranan dan sumbangan Orang Laut sebagai penyokong kuat kerajaan Melayu tidak pernah terputus sejak kerajaan Srivijaya hingga ke zaman Kesultanan Melaka dan selepasnya, di Johor terutama ketika kemunculan Raja Kecil Siak yang dinafikan hak sebagai Sultan Johor oleh Bendahara Abdul Jalil, seterusnya membawa kepada konflik dengan orang-orang Bugis pula.

Kehandalan dan kesetiaan suku kaum ini kepada rajanya dirakam dalam pelbagai karya sastera sejarah warisan kesusasteraan Melayu tradisional termasuk Sejarah Melayu, Hikayat Siak dan Tuhfat al-Nafis. Dari kalangan mereka jugalah, sebilangan sejarawan mendakwa Laksamana Hang Tuah mempunyai darah Orang Laut. Mereka juga antara pemain utama yang terlibat dalam perjuangan merebut kembali Melaka dari tangan Portugis di bawah pimpinan Hang Nadim, laksamana Melaka keturunan Orang Laut lantikan Sultan Mahmud Shah 1 (1511-1528).

Senario ini turut dirakam Tome Pires, pencatat terkenal Portugis apabila menyentuh tentang Orang Laut yang mendiami Melaka dan kawasan sekitar perairannya dalam karya terkenalnya, Suma Oriental yang ditulis antara 1512 hingga 1515. Walaupun Pires mempunyai pandangan negatif terhadap Orang Laut sebagai lanun dan perompak yang mengganggu kapal-kapal dagang asing khasnya dari Eropah, hakikatnya ia lumrah kerana mereka bertanggungjawab menjaga kepentingan penaungnya raja-raja Melayu dari dirampas dan dimonopoli orang asing.

Oleh itu, segala kawasan strategik dari segi jalan perdagangan antara wilayah sekitar Pulau Jemaja di Laut China Selatan dengan Kepulauan Nusantara, khasnya antara Wilayah Kalimatan dengan Semenanjung Tanah Melayu termasuk Selat Melaka menjadi daerah dominasi mereka. Maka tidak hairanlah sekiranya kedaulatan raja-raja Melayu di Nusantara menjadi amanah kepada Orang Laut sehingga mereka sanggup mempertahankan maruah bangsa dari pencerobohan orang-orang asing yang datang bertujuan menjajah dan merampas aktiviti perdagangan dan kehidupan mereka di perairan Nusantara.

Sehubungan itu, latar belakang Orang Laut dengan sifat kesetiaan yang tinggi, berkemahiran dan berpengalaman dalam menjalani penghidupan di laut ketika menguasai rantau Nusantara ini dapat dijadikan acuan yang amat berpadanan dengan diri hamba Magellan, Enrique. Memandang kualiti ini selari dengan kualiti diri yang dimiliki Enrique maka tentunya dapat dibuktikan bahawa tokoh ini sememangnya berketurunan Orang Laut.

Walaupun Pigafetta menyatakannya Enrique berasal dari Sumatera (Zamatra) tetapi perlu diingat bahawa kehidupan Orang Laut bertebaran di sepanjang pesisir Selat Melaka sama ada di sebelah Sumatera mahupun Semenanjung berikutan cara hidup nomad mereka. Dengan cara hidup sebegitu rupa, kemungkinan besar Enrique berhijrah ke Melaka kerana ketika itu negara-kota ini menjadi pusat tumpuan para pedagang dan juga masyarakat warga Nusantara lainnya termasuk Orang Laut untuk berbakti penuh kesetiaan kepada jurai keturunan raja Bukit Siguntang Mahameru setelah dilakar ‘waad,’ teguh janji antara Demang Lebar Daun dengan Seri Teri Buana.

Oleh itu, tidak keterlaluan untuk kita katakan kehandalannya menguasai laut dan kejayaannya menyelamatkan dirinya di laut sepanjang pelayaran yang penuh pancaroba itu ialah kerana Enrique sendiri berdarah Orang Laut yang sudah biasa dengan kehidupan serba mencabar di laut. Sifat kesetiaan yang dimilikinya menyebabkan tokoh ini dilindungi Magellan sejak zaman kanak-kanak lagi membawa kepada zaman dewasa kerana kasih tuannya terhadap dirinya yang taat, rajin, bijak dan mendengar kata.

Sungguhpun begitu, Harun Aminurashid menambah latar belakang fiksyen tokoh ini atas landasan kehandalan dan ketangkasannya sebagai seorang dewasa yang turut berperanan sebagai pejuang sebelum ditangkap mahupun ketangkasannya di atas kapal bagi menyelamatkan tuannya dan diancam bahaya. Realitinya, Enrique hanyalah seorang budak yang baru berusia antara 12-15 tahun semasa ditawan sebelum dibawa ke Eropah.

Satu perkara yang membezakan Enrique dengan Panglima Awang ialah sebagai Orang Laut pada abad ke-16 itu, suku kaum ini masih lagi berpegang kepada fahaman animisme yang mempercayai akan kewujudan makhluk halus, semangat dan roh dalam menentukan perjalanan hidup mereka.

Oleh itu, tidak timbul tanda tanya berkenaan status dan kepercayaan keagamaan yang dianuti Enrique walaupun dia dikristiankan oleh Magellan setelah ditawan kerana dia sememangnya bukan beragama Islam. Keadaan ini sudah pasti  berbeza dengan gambaran yang dilukiskan Harun memandangkan watak Panglima Awang itu dibina atas tokoh seorang Melayu yang berpegang kepada agama Islam yang kukuh. Sebagai Melayu beragama Islam, Panglima Awang diperlihatkan sebagai penganut Islam yang kuat beribadat dan tidak mudah tergoda dengan pujuk rayu Mariam adik Fernando yang terpikat kepadanya semasa mereka bertemu di Lisbon.

SUMBER

Mohd Tamrin, Khazin, Nik Abd Rahman, Nik Hassan Suhaimi, Md Radzi, Shaiful Bahari dan Abu Bakar, Yahaya. (2009). Universiti Kebangsaan Malaysia. Enrique Melaka @ Panglima Awang sebagai Magellan Melayu.


Sultan Malik Al-Zahir Thani (1326 – 1350 Masihi): Masyur Namanya Dalam Catatan Ibn Battuta

Kerajaan Samudera-Pasai antara kerajaan Melayu yang pernah berdiri di Sumatera. Sejarahnya yang panjang mencatatkan banyak raja-raja Melayu yang hebat lahir, menempa namanya untuk kekal harum dalam sejarah. Apa yang istimewanya, namanya harum dipuji oleh Ibn Battuta, seorang pengembara Islam yang terkenal. Ibn Battuta mempunyai kecederungan untuk mengkritik setiap sultan dan pemerintah kerajaan yang dilawatinya, tetapi Sultan Malik Al-Zahir Thani bebas daripada kritikan tersebut. Apa yang istimewanya pada sultan yang memerintah pada 1326 sehingga 1350 Masihi ini?

Dalam catatan Ibn Battuta yang tinggal di Samudera-Pasai selama 15 hari, beliau telah meletakkan baginda sebaris dengan pemerintah agung yang wujud pada waktu itu di seluruh dunia. Nama seperti Andronikos III (Maharaja Rom Timur – Byzantine), Sultan Mohammed Uzbeg Khan (Empayar Monggol – Gerombolan Emas), Sultan Muhammad bin Tughluq (Kesultanan Delhi) dan juga Sultan Mujahid Nuruddin (Sultan Kerajaan Rasulid di Yaman) diletakkan sebaris dengan pemerintah Samudera-Pasai ini. Ibn Battuta sentiasa mengaitkan baginda sebagai seorang sultan yang dermawan, tawaduk, menghormati tetamu, adil, menegakkan hokum Islam dan sentiasa mesra para ilmuwan dan mencintai ilmu.

Sesuai dengan imejnya sebagai pencinta ilmu, pengetahuannya tentang agama, terutama berkaitan dengan Mazhab Syafie yang dianutinya sangat mendalam. Ini berkat daripada amalannya menghimpunkan para ulama dan belajar dengan mereka. Contohnya seperti yang diceritakan oleh Ibn Battuta yang menceritakan bagaimana selepas solat jumaat, beliau dipanggil oleh sultan sendiri yang ketika itu diapit kiri dan kanan oleh para penuntut ilmu di dalam masjid yang turut disertai oleh Qadi Besar Pasai iaitu Syarif Amir Sayyir Al-Syirazi. Ibn Battuta sendiri di suruh duduk disebelah baginda lalu dimintakan Ibn Battuta menceritakan kisah pengembaraannya.

Selepas tamat kisah
Ibn Battuta, proses menuntut ilmu berjalan seperti biasa sehinggalah sampai
masuknya waktu Asar. Selepas solat berjemaah, maka sultan sendiri akan
menukarkan pakaiannya. Untuk yang tidak tahu, Sultan Malik Al-Zahir Thani
mempunyai dua pakaian istimewa. Sebuah pakaian dipakaikan ketika mentadbir,
sebuah pakaian lagi dipakaikan ketika menuntut ilmu dengan para ulama. Pakaian
itu dinamakan sebagai “pakaian fuqaha.”

Perasaan cinta
baginda kepada para ulama tidak dapat diselindungkan lagi. Contohnya ketika
kehadiran Syeikh Jamaluddin Akbar ke Samudera-Pasai, baginda menyambut
kedatangan ulama yang datang dari Gujerat itu dengan penuh gilang gemilang
kerana betapa besarnya peranan ulama ini dalam menyebarkan Islam di Nusantara. Mungkin
juga sebab inilah Ibn Batutta disambut dengan meriah oleh Qadi Syarif Amir Sayyir
Al-Syirazi, Tajuddin Al-Asbahani dan beberapa ulama lain dengan seekor kuda
tunggangan sultan dan kuda-kuda lain.

Selain itu, Sultan
Malik Al-Zahir Thani sangat terkenal dengan ekpedisi ketenteraan menundukkan
kerajaan musuh yang tidak beragama Islam. Banyak yang tewas, lalu bersetuju
untuk berada di bawah naungan Samudera Pasai. Kerajaan yang tidak memeluk Islam
akan membayar jizyah kepada baginda. Kerajaan-kerajaan bukan Islam yang berada
di bawah naungannya akan menerima dakwah Islam tanpa henti daripada
Samudera-Pasai. Empayar Samudera-Pasai ketika itu dikatakan sehingga mencapai
sehingga ke Kedah!

Namun, ketika baginda dalam sebuah lagi ekpedisi menundukkan kerajaan musuh, anak saudaranya tiba-tiba menabalkan dirinya sebagai sultan dan memaksa rakyat Samudera-Pasai berbaiah kepada dirinya. Sementara Sultan Malik Al-Zahir tiada di atas takhta, anak saudaranya ini memerintah dengan kejam. Ini membuatkan baginda murka kerana betapa anak saudaranya itu sudah diberikan pelbagai posisi dalam kerajaan dan juga keistimewaan.

Bahkan anak gadisnya
juga dinikahkan dengan anak saudaranya itu. Madu dibalas tuba! Ketika
ketumbukan tentera Samudera-Pasai dalam perjalanan pulang merampas kembali apa
yang hak, anak saudaranya telah lari sehingga ke Pulau Jawa kerana takutkan
balasan yang akan menimpanya atas pengkhianatan yang baru sahaja dilakukannya.

Sudah tentu, apabila raja sehebat baginda menghadap ilahi, maka seluruh negara dan empayar berkongsi rasa sedih. Mungkin sebab itu di makam baginda, terukirnya perkataan “Yang Mulia Malik Al-Zahir, Cahaya Dunia Sinar Agama.”

Untuk cahaya dunia, maksudnya merujuk kepada kejayaan baginda membangunkan Samudera Pasai menjadi sebuah kerajaan yang kaya raya, rakyatnya hidup dalam keadaan tenteram dan damai serta kejayaan dan meluaskan jajahan takluknya. Pada sinar agamanya, baginda tidak pernah lelah mengangkat agama ke tempat yang tertinggi, bahkan mendampingi para ulama atas nama ilmu.

Kerana betapa baginda ialah contoh sultan yang warak, pentadbir yang dikagumi, pencinta ilmu dan penakluk yang digeruni, namanya terus mekar dalam sejarah, menempatkan dirinya sebagai salah seorang sultan yang dikagumi oleh Ibn Battuta, dan seterusnya diri kita sebagai anak Melayu.

RUJUKAN:

E. Dunn, Ross. (1986). The Adventures of Ibn Battuta: A Muslim Traveler of the 14th Century.  University of California Press.

Hasanuddin Yusof. (n.d) Sultan-Sultan Soleh Di Nusantara. AlHijrah Production.


Kenapa Lanun Pakai Penutup Mata Sebelah?

Sekitar tahun 1700 dan 1725, Kepulauan Caribbean mengalami zaman yang dikenal sebagai ‘Zaman Emas Lanun’ kerana kepulauan itu meriah dengan kehadiran kapal-kapal dagang yang tidak terikat dengan kerajaan dan mereka yang melanggar undang-undang laut. Mudah kata, Kepulauan Caribbean adalah sarang lanun yang terkenal pada waktu itu.

Sebenarnya kisah-kisah lanun yang biasa kita dengar sebenarnya ada yang benar atau ada yang sekadar mitos saja. Hakikatnya kebanyakan lanun jarang menanam harta karun mereka dan ketua lanun yang berjalan tempang? Hanya mitos semata-mata.

Namun ada satu budaya popular yang kita telah sedia maklum dalam mengetahui dunia lanun. Budaya yang saya maksudkan adalah pemakaian penutup sebelah mata. Kenapa lanun memakai penutup tersebut sehingga menjadi simbolik kewujudan lanun kepada dunia?

Teori pertama sebab lanun memakai penutup sebelah mata adalah mereka kehilangan sebelah mata oleh pertempuran lepas. Teori ini nampak relevan dan ini menjadi sebab mengapa lanun ramai memakai penutup tersebut.

Tetapi teori ini tidak kuat kerana hanya lanun saja berbuat demikian, manakala mereka yang bukan lanun seperti kelasi tidak memakai penutup walaupun matanya cedera.
Teori kedua penutup sebelah mata adalah lanun menggunakannya untuk mengekalkan mata yang beradaptasi dalam gelap (lihat dalam kegelapan).

Mata manusia boleh beradaptasi secara berselang dari penglihatan terang hingga gelap atau separa gelap, dan sebaliknya. Namun pengadaptasian ini mengambil masa selama 25 minit untuk membiasakan mata melihat dalam kegelapan.

Sebab mata mengambil masa sedemikian adalah mata mempunyai dua jenis sel penerimaan cahaya: kon (cones) dan tangkai (rods). Kon adalah sejenis sel penerimaan cahaya untuk penglihatan terang manakala tangkai adalah sel yang sama untuk penglihatan gelap. Kedua-dua sel bertangungjawab atas penglihatan berwarna kita dan mampu beradaptasi dengan pantas dengan keadaan cahaya yang berubah-ubah.

Apabila keadaan cahaya berubah, kon akan beradaptasi pantas manakala tangkai mengambil masa yang lama untuk berbuat demikian. Kon mampu menangkap cahaya dari paras terang yang hinggi hingga rendah namun tidak dapat menangkap apabila paras terang telah tiada.

Maka, mata kita akan mengambil masa yang lama untuk mendapat penglihatan gelap kerana tangkai memerlukan masa untuk menangkap photon (partikel cahaya) yang sedikit dan mengambil alih rod dan menjadi sel penerimaan cahaya yang dominan.

Dengan memakai penutup sebelah mata, lanun mempunyai kelebihan apabila bertempur dalam kegelapan. Apabila tiba masanya merampas kapal musuh atau awam, lanun biasanya pergi ke bahagian dalam dek kapal untuk menangkap penumpang atau kelasi.
Keadaan bahagian dek kapal biasanya tidak berapa terang atau gelap, jadi lanun membuka menutup sebelah mata untuk peroleh penglihatan gelap dan dapat bertempur apabila lawannya mengambil masa untuk peroleh penglihatan gelap.

Maka, teori kedua mempunyai jawapan untuk membenarkannya. Tapi, adakah sebarang kajian santifik membuktikan teori ini?

Secara saintifik, penglihatan gelap boleh dikekalkan apabila memakai penutup sebelah mata. Namun terdapat masalah terhadap penggunaan penutup ini.

Masalahnya adalah tidak ada catatan sejarah bahawa penutup sebelah mata adalah sebahagian budaya lanun atau memakainya untuk tujuan pertempuran dalam gelap. Tidak ada juga bukti arkeologi bahawa wujudnya penutup ini sebagai artifak. Jadi, budaya penggunaan penutup sebelah mata ini masih samar-samar, sama ada benar atau mitos.

Masalah kedua adalah jika benar lanun memakai penutup sebelah mata untuk kelebihan bertempur, sudah semestinya para kelasi melakukan hal yang sama setelah kalah bertempur dengan lanun dalam dek kapal. Namun, tidak ada juga catatan sejarah atau bukti arkeologi akan penggunaannya dalam kalangan kelasi.

Tuntasnya, apakah yang kita peroleh dari budaya lanun ini?

Teori menggunakan penutup sebelah mata untuk mengekalkan penglihatan gelap adalah teori yang menarik dan mampu dibuktikan secara santifik.

Walau bagaimanapun, lipatan sejarah dan dunia arkeologi tidak dapat membuktikan kebenaran budaya penutup ini. Tapi perkara sebegini tidak akan mematikannya kerana penutup sebelah mata telah lama menjadi kepopulariti dalam kalangan warga dunia untuk mengenali dunia lanun.

RUJUKAN:

Strom, C. (19 January 2021). Is This the Real Reason Why Pirates Wore Eyepatches? Ancient History.


Gerakan Kung Fu Dalam Avatar: The Last Airbender

Pernah menonton siri animasi Avatar : The Last Airbender dari syarikat televisyen yang ternama di USA iaitu Nickelodeon? Jadi sesiapa yang belum mengetahui tentang jalan cerita animasi ini, penulis akan membawa para pembaca menyelami dunia Avatar yang terkenal dengan kuasa ‘bending’ mereka.

• Ianya sebuah animasi yang mengandungi 3 musim & setiap musim ini diceritakan di dalam animasi ini dengan istilah 3 buku. Animasi ini mula ditayangkan dari tahun 2005 sehingga 2008.

• Dalam siri animasi ini, ianya berlatar belakang tentang sebuah dunia yang lebih tertumpu kepada budaya orang Asia.

Digambarkan penduduk & masyarakat di dalam animasi ini terdiri daripada masyarakat yang berasal dari 4 buah daerah iaitu asia selatan, asia utara, Inuit & anggota New World (Tiada kena mengena dengan Dajjal).

• Manusia yang berada di dalam dunia ini mampu menciptakan kuasa elemen yang berunsur api, tanah, air & angin mengikut gerakan-gerakan yang khas.

Kebanyakan gerakan-gerakan ini diambil dari gerakan seni bela diri di China & di dalam siri animasi ini dikenali sebagai ‘bending’.

• Siri animasi yang mendapat sambutan hangat di mana setiap episod berdurasi 23 minit ini diangkat ke layar perak secara live-action oleh pengarah terkenal, M.Night Shyamalan di bawah tajuk The Last Airbender pada tahun 2010.

• Di dalam siri animasi ini dihadirkan 5 orang watak utama iaitu, Aang, Katara, Sokka, Toph & Putera Zuko.

Airbender (Elemen Angin/Udara)• Elemen ini diambil dari salah satu gerakan yang ada di dalam seni bela diri China iaitu Ba Gua Zhang.

• Kepada pembaca yang sudah menonton siri animasi ini, kita dapat melihat gerakan Aang dalam mengawal elemen angin ini melalui gerakan yang lembut & mendalam.

• Ba Gua Zhang juga dikenali sebagai Pa Kua Chang adalah salah satu seni bela diri China yang menggunakan tenaga dalaman.

Seni bela diri Aikido dari Jepun juga berasal dari Ba Gua Zhang.

• Maksud Ba Gua Zhang :

a) Ba = Nombor 8.b) Gua = Bentuk Triagram.c) Zhang = Telapak tangan.

Dan kalau diterjemahkan ianya bermaksud Lapan Triagram Tapak Tangan.

• Tidak diketahui dari sumber yang tepat dari mana asal-usul seni bela diri ini, tetapi mengikut sumber yang lebih dipercayai ramai, ia dikenalpasti berasal dari seorang mahaguru, Dong Hai Chuan yang memperkenalkan seni bela ini pada khalayak umum.

• Apa yang dapat kita lihat, Aang selalu bermeditasi, selalu mengatur pernafasan & bertangan kosong semasa bertarung kerana di dalam seni bela diri ini, ianya memang bertujuan melatih seseorang yang menuntut ilmu seni bela diri ini untuk lebih memfokuskan dalam mengawal pernafasan sehingga ke tahap maksimum, memelihara anggota badan, mengawal aliran Chi di dalam badan & mengawal keseimbangan tubuh semasa bertarung.

Waterbending (Elemen Air)

• Elemen ini diambil pula dari gerakan seni bela diri iaitu Tai Chi.

• Gerakan Bender yang menggunakan elemen air menyerupai gerakan Bender yang mengawal elemen angin iaitu dengan gerakan lembut postur tubuh badan yang tidak terlalu agresif.

• Tai Chi adalah salah satu seni bela diri China yang lebih memfokuskan juga dalam mengimbangi aliran Chi di dalam tubuh badan manusia.

• Tai Chi dikenali sebagai salah satu seni bela diri yang unik kerana gerakannya yang lambat & lembut, tidak menunjukkan kekuatan yang agresif & ianya lebih kelihatan seperti senaman.

• Tai Chi dalam bahasa China dikenali juga sebagai ‘Tinju Tingkat Tinggi’, ‘Pukulan Tanpa Batas’, ‘Pukulan Halus’ dan ‘Pukulan Tingkat Tinggi’.

• Istilah tingkat tinggi, halus atau tanpa batas merujuk kepada penggunaan tenaga Chi yang dianggap sebagai kekuatan yang sangat jauh melebihi kekuatan tenaga otot & tenaga biasa.

• Tai Chi melatih penggunanya untuk menggunakan tenaga Chi dengan mengimbangkan 3 elemen yang penting iaitu :

a) Gerakan fizikal.b) Fokus dalam berfikir.c) Pengaturan pernafasan.

• Dipercayai ketiga elemen ini mampu mempengaruhi aliran tenaga Chi di dalam badan sengan lebih mudah, kerana jika seseorang tidak mampu menguasai 3 elemen ini maka, tenaga Chi di dalam badannya tidak akan mengalir dengan baik & lancar.

• Justeru itu, seni bela diri Tai Chi dianggap susah juga untuk dikuasai kerana ianya memerlukan proses yang sangat lama untuk seseorang menguasainya.

Ini menyebabkan ramai lelaki lebih menjauhkan diri menguasai seni bela diri ini kerana gerakannya yang lembut & lambat serta tidak menampakkan ‘kejantanan’ dalam pertarungan.

• Dalam Tai Chi ada 4 jenis cara yang digunakan di dalam latihannya iaitu

1) Nei Kung – Latihan bersenam badan, melatih diri dalam mengawal aliran tenaga Chi di dalam badan.

2) Taolu – Latihan gerakan yang melakukan gerakan-gerakan yang khusus untuk mengalirkan & mengawal tenaga Chi melalui jurus.

3) Tui Shuo – Latihan berpasangan yang bertujuan melatih seseorang untuk menghasilkan tenaga Chi di antara satu sama lain.

4) Latihan menggunakan senjata dengan menggabungkan ketiga latihan di atas.

Earthbending (Elemen Tanah)

• Elemen tanah

• Pada kali ini, kita tidak menumpukan kepada gerakan watak Toph sebaliknya kita mengambil gerakan yang digunakan oleh majoriti para Bender dari puak Earth Kingdom.

• Elemen ini diambil dari seni bela diri Hung Gar iaitu seni bela diri yang menggabungkan gerakan harimau & burung bangau.

• Berdasarkan legenda Hung Gar bermula apabila Hung Hei Gun mempelajari seni bela diri daripada Jee Sin.

Jee Sin ialah seorang ‘grandmaster’ Zen di Kuil Shaolin Selatan & dialah juga bertanggungjawab dalam mengajar Choy Gau Lee, Mok Da Si, Lam Sau Ngan & Li Yao San yang di kemudian hari kelima orang anak muridnya ini menjadi pendiri & pengasas lima buah gerakan kung fu gaya Shaolin di daerah China selatan.

• Berdasarkan sejarah yang diketahui, kuil shaolin yang dijadikan markas utama (headquartes) gerakan pemberontak untuk menentang pemerintahan Dinasti Qing dihancurkan.

Hung yang juga merupakan seorang pedagang teh yang menetap di kuil itu berjaya menyelamatkan diri & berpindah ke Guangzhao.

Di Guangzhao, Hung Hei Gun membuka pusat bela diri khusus mengajarkan seni bela diri ini & masyarakat memanggil gerakan kung fu ini sebagai ‘Hung Gar’.

• Wong Fei Hung juga merupakan salah seorang ahli seni bela diri yang mengamalkan gerakan ini.

• Gerakan kung fu Hung Gar adalah:

a) Tinju Penjinak Harimau – Iaitu merupakan suatu latihan asas jurus & tujuannya adalah untuk melatih seseorang menguatkan daya tahan stamina badan.

b) Jurus Tinju Harimau & Bangau.

• Merupakan suatu latihan jurus gabungan harimau & bangau serta Wong Fei Hung sendiri yang menambahkan ilmu ‘Tinju Jambatan’ dalam latihan peringkat ini.

• Jurus lain adalah Fat Ga, Lo Hon & teknik Llama.

• Dalam latihan ini juga, jurus ini ada yang diambil dari gerakan ular & naga.

c) Jurus Pagar Besi.

• Suatu latihan yang menggabungkan latihan Qi Gong & latihan otot.

• Kung fu Hung Gar juga digunakan oleh watak Grandmaster Chiu Chi Lang di dalam filem Kung Fu Hustle (2004).

Firebending (Elemen Api)

• Gerakan kung fu yang digunakan oleh para Bender dari kalangan puak Fire Nation adalah gerakan ‘Northern Shaolin’.

• Gerakan kung fu ini adalah sangat agresif & bertenaga serta kebanyakkan para Bender menggunakan kelajuan tendangan kaki sebagai gerakan membunuh dalam mengawal elemen api.

• Dalam seni bela diri tradisional di China, ianya terbahagi kepada dua aliran iaitu :

1) Aliran Utara – Masyarakat yang tinggal di daerah utara China bertubuh besar, kuat lalu mereka mampu menguasai kung fu aliran ini & kebanyakan jurus dalam aliran ini menggunakan kaki sebagai jurus yang mematikan.

Ini kerana, permukaan daerah di utara China pada masa itu adalah kering & tandus serta ini memudahkan para penuntut ilmu aliran ini melatih kaki mereka dalam latihan & pertarungan.

Dikenali sebagai aliran yang keras.

2) Aliran Selatan – Kebanyakan penuntut ilmu seni bela diri ini menggunakan tangan sebagai jurus mereka & keadaan permukaan tanah yang lembut serta berlumpur menyebabkan mereka tidak dapat berlatih menggunakan kaki.

Dikenali sebagai aliran yang lembut.

• Dua aliran ini dikenali di dalam peribahasa pada masa itu, iaitu : ‘Pukulan Selatan, Tendangan Utara’.

• Ada beberapa gerakan kung fu yang berasal dari aliran Utara diantaranya :

a) Chang Quan.b) Ba Gua Zhang.c) Eagle Claw.d) Northern Praying Mantis.

• Gerakan aliran ini juga banyak menggunakan loncatan sambil menendang & cepat, serta aliran ini lebih menumpukan tenaga luaran/kekuatan jasmani.

• Perkembangan zaman & pengaruh alam menyebabkan dua aliran ini akhirnya dicampurkan atau digabungkan menjadi satu aliran seni bela diri China dengan panggilan ‘Aliran Utara Selatan’.

Penutup

Itu sahaja yang penulis dapat sampaikan dan kupaskan mengenai hubung-kait gerakan para Bender untuk mencipta elemen-elemen di dalam ‘bending’ mereka. Jika ada salah dan silap mohon diperbetulkan. Kalau tiada lebih baik berdiam diri.RUJUKAN:What martial arts styles inspired “Avatar: The Last Airbender”?. https://www.quora.com/What-martial-arts-styles-inspired-Avatar-The-Last-AirbenderThe Fighting styles of Avatar: The Last Airbender.  https://aeb85937.wordpress.com/2015/09/18/the-fighting-styles-of-avatar-the-last-airbender/ Avatar Spirit. http://atla.avatarspirit.net/martialarts.php


Rahsia Menggemparkan Disebalik Kod Pelik Filem Matrix

Siapa yang tidak pernah menonton filem The Matrix arahan Lana Wachowski dan Andy Wachowski yang pernah popular pada suatu ketika dahulu? Filem yang mempunyai tiga buah francais yang dimulai dengan sekuel The Matrix (1999), The Matrix Reloaded (2003) dan The Matrix Revolutions (2003) ini terkenal dengan adegan aksi ‘slow-motion’ dan adakalanya dipanggil dengan nama gaya ‘Matrix’ ini menjadi sebuah fenomenal manusia di dunia pada masa itu. Tambahan pula adegan pembukaan filem ini disertai dengan sebuah kod-kod rahsia berwarna hijau yang bergerak secara ‘random’ berlatar belakangkan skrin warna hitam.

Ramai yang mula membuka teori masing-masing mengenai makna kod itu. Mungkinkah tersembunyi hal misteri makhluk asing atau agenda yang besar melibatkan konspirasi untuk memusnahkan umat manusia sejagat?

Ataupun, ianya sebuah kod-kod rahsia untuk para penggodam komputer melakukan aksi mereka tanpa diketahui?

Tidak. Itu semua salah. Kod-kod rahsia itu sememangnya mempunyai makna tersendiri. Ianya bukan semata-mata sebuah kod yang biasa, kod Illuminati mahupun Freemason, tetapi ia hanyalah sebuah carta-carta resepi membuat sushi sahaja.

Yup. Sushi. Makanan masyarakat Jepun tu, yang makan celup dengan kicap soya ataupun wasabi pedas manis.

Dalam sebuah wawancara diantara pihak CNET dengan salah seorang kru produksi pereka bentuk yang bertanggungjawab mencipta adegan kod-kod rahsia warna hijau ini, Simon Whiteley mengatakan, beliau menyalin resepi-resepi daripada sebuah buku resepi sushi dalam bahasa Jepun milik isterinya. Tulisan yang terdiri daripada karakter Hiragana, Katakana dan Kanji dimanipulasikan ke dalam bentuk digital lalu ianya menjadi seakan-akan sebuah salinan kod-kod yang ganjil.

Simon Whiteley menambahkan lagi, tanpa kod-kod itu, maka tiadalah filem Matrix.

Kesimpulannya, Yahudi tak ada kena mengena dengan makanan sushi yang sedap dan berimej Asia ini.


Saintis Jumpa Spesis Tumbuhan Baru Di Malaysia

Dr. Chris Thorogood, saintis dari Oxford Botanic Garden, Oxford University bekerjasama dengan ahli taksanomi tempatan, Siti Munirah Mat Yunoh dari Forest Research Institute Malaysia, bersama peneroka tempatan bernama Dome Nikong mengkaji spesis tumbuhan baru di dalam hutan hujan tropika Malaysia.

Tumbuhan baru ini sebenarnya dari genus Thismia, juga dikenali sebagai ‘tanglung pari-pari’ kerana bentuknya amat unik dan berbeza dari spesis tumbuhan lain. Genus tumbuhan yang tersembunyi dalam semak-samun hutan ini mempunyai 90 spesis tumbuhan di seluruh dunia, bertebaran dari hutan Asia, Australasia, Amerika Selatan sehingga ke Amerika Utara.

Tumbuhan Thismia ini sebenarnya bertebaran dalam hutan hujan tropika Malaysia namun kerana habitatnya tersembunyi dari ketebalan hutan, pengkaji sukar menemuinya. Hanya mereka yang bernasib baik saja menemui tumbuhan yang jarang ditemui ini.

Kajian ke atas tumbuhan Thismia ini adalah yang pertama sejak penemuannya pada 2019. Ketika itu Dome menemui tumbuhan ini di tepi laluan ke Gunung Sarut yang terletak di Hulu Nerus Forest Reserve, Terengganu. Pada Februari 2020, Dome bersama kumpulan ahli botani termasuk Siti Munirah mencari tumbuhan tersebut. Walau bagaimanapun, tumbuhan itu telah hancur oleh khinzir liar dan apa yang tinggal hanyalah spesimen tumbuhan yang berbuah.

Bersama Dr. Chris Thorogood, mereka dapat mengenalpasti dan ilustrasikan spesis baru tumbuhan ini. Mereka mengkaji rupa bentuk, warna, dan ciri-ciri yang hadir pada tumbuhan tersebut. Warna tumbuhan ini adalah jingga, ‘kepala’ tumbuhan berbentuk seperti tanglung dan seluruh tumbuhan itu kelihatan seperti payung.

Kumpulan saintis ini kemudian namakan tumbuhan Thismia ini denga nama saintifik ‘Thismia sitimeriamiae’, sempena nama ibu Dome iaitu Siti Meriam yang telah lama berjasa atas aktiviti konservasi dalam hutan Terengganu. Menurut Thorogood, rupa bentuk dan warna tumbuhan yang menarik perhatian ini adalah yang menarik bagi mengetahui bagaimana tumbuhan ini membentuk koloninya.

Buat masa ini, saintis masih kabur akan kehidupan tumbuhan Thismia ini seperti bagaimana tumbuhan ini membesar, mencari nutrien, dan melahirkan generasi baru. Tambahan lagi, spesis tumbuhan ini amat jarang ditemui dan berkemungkinan spesis ini hampir pupus. Maka, tumbuhan Thismia sitimeriamiae disenaraikan dalam status Critically Endangered (CR) dalam senarai IUCN.

Kajian ini kemudian direkodkan dalam bentuk artikel dan diterbitkan dalam jurnal Phytokeys, mengharapkan ada usaha akan datang memuliharakan tumbuhan paling jarang ditemui ini.

RUJUKAN:

Botanists name astonishing new species of ‘fairy lantern’ from Malaysian rainforests. University of Oxford.

Koumoundouros, T. (3 July 2021). Enchantingly Strange ‘Fairy Lanterns’ Discovered Growing in a Malaysian Rainforest. Science Alert.


Perkakas Dan Makanan Zaman Victoria Yang Berbahaya

Ketika Revolusi Perindustrian yang berlaku rancak pada abad ke-18 dan hingga menghampiri akhir abad ke-19 terutamanya di Eropah, terdapat pelbagai inovasi dan ciptaan baru dihasilkan oleh pelbagai pereka-cipta untuk mengubah cara hidup masyarakat pada abad itu.

Sewaktu ledakan penduduk di empayar Britain, terdapat satu juta orang pada awal tahun 1800 tetapi menjelang abad ke-20 jumlah penduduk melonjak kepada lebih 30 juta orang , para jurutera, arkitek dan perancang bandar ketika itu mengalami masalah untuk memastikan penduduk menerima perkhidmatan baik seperti bekalan air, makanan,sistem pembentungan dan rumah yang mampu mengawal “ledakan” populasi ketika itu.

Seiring dengan ledakan populasi di Britain ketika itu, golongan kelas pertengahan mula meningkat di dalam kalangan rakyat Britain, dimana mereka mempunyai gaji dan kewangan yang cukup untuk membeli barangan yang mahal serta kemampuan kewangan mereka melebihi dari generasi yang sebelumnya, rakyat kepada ketika itu terutamanya di zaman Victorian (zaman Victorian merujuk kepada zaman pemerintahan Ratu Victoria 1837-1901) cuba sedaya upaya membuatkan suasana didalam rumah yang didiami mereka menjadi lebih selesa dan boleh dijadikan peluang untuk menunjuk-nunjuk kepada keluarga dan sahabat handai diatas pembelian makanan mewah mahupun perkakas yang dibeli.

Ya, itulah gaya hidup orang pada zaman Victorian di London, perabot rumah lebih besar dan memenuhi ruangan rumah adalah lebih disukai oleh golongan berada, menunjukkan anda mampu membeli perabot eksklusif. Dan, bermulalah penghasilan produk baru dan makanan yang dihasilkan oleh pelbagai pereka cipta yang sesetengahnya merbahaya dan belum lagi difahami sepenuhnya oleh pembeli.

Perkakas dapur seperti pemanas air, peti ais dan sebagainya telahpun berevolusi dan  telahpun menempuhi pelbagai “trial & error” dimana sudah banyak ciptaan terdahulu yang dihasilkan telahpun secara tidak sengaja membvnvh penggunanya. Malahan, produk kosmetik dan penjagaan diri pun telahpun melalui perkara yang sama sebagaimana perkakas elektrik sewaktu di pertengahan abad ke-18 hinggalah memasuki abad ke-20.

1. Kertas dinding (wallpaper) yang meracuni penghuni dalam senyap

Penciptaan dan pengenalan lampu gas adalah sesuatu yang amat baru bagi warga Britain yang hidup di awal 1800an . Sebelum pengenalan lampu gas, merupakan satu kebiasaan  lilin digunakan sebagai sumber cahaya untuk menerangi lorong jalanan hinggalah bilik didalam rumah, ia menjadi sebab munasabah mengapa ruang dalaman rumah kediaman orang Britain sewaktu era Victorian sekitar 1830an diberi kertas dinding (wallpaper) yang kusam dan gelap, sebelum pengunaan lampu gas secara meluas pada pertengahan tahun 1850an. Ini bertujuan untuk menyembunyikan kesan jelaga terhasil dari pembakaran lampu lilin.

Oleh itu dengan pengenalan terhadap lampu gas (gas-lighting) yang  menerangi setiap pelusuk ruangan dalaman rumah orang Victorian menjelang akhir abad ke-19, kini mereka boleh menghiasi ruang dalaman mereka dengan kertas dinding yang mempunyai warna yang lebih pekat, gelap dan corak yang rumit, dan tidak perlu risau warna kertas dinding  tenggelam oleh kerana kehadiran lampu gas yang jauh lebih terang berbanding pencahayaan lilin konvensional. Namun mereka tidak tahu lagi dengan bahaya bakal timbul dengan pengunaan kertas dinding .

Sewaktu melonjaknya pergerakan  “art and craft” oleh William Morris di Britain pada pertengahan dan penghujung abad ke-19 di Britain, fahaman tersebut menjadikan gerakan yang sebelumnya iaitu “Classicism” pada abad ke-18 mengenai definasi ruangan bilik  perlu dicat putih agar kelihatan mewah dan agam serta ringkas, ketinggalan zaman . Gerakan “art and craft” pula menekankan ruangan dalaman rumah adalah lebih cantik jika dipenuhi dengan corak kertas dinding yang mempunyai tumbuh-tumbuhan yang rumit dan banyak. Ini kerana lebih rumitnya corak yang dihasilkan menunjukkan bahawa tuan rumah itu mampu membeli kertas dinding yang mahal. Pembeli juga dimomokkan oleh pengeluar kertas dinding bahawa warna hijau baik untuk mata.

Seiring dengan kefahaman baru itu, pembelian terhadap kertas dinding meningkat secara mendadak di Britain dan pengguna gemar akan kertas dinding yang bewarna hijau terutamanya warna “Paris Green” mempunyai kadar kandungan arsenik yang tinggi. Pengunaan bahan kimia yang merbahaya ini digunakan supaya warna tersebut lebih menyerlah terutamanya didalam ruangan bilik ruang tamu rumah.

Selain dari kertas dinding, permainan kanak-kanak, sarung bantal, karpet diwarnakan dengan warna hijau arsenik yang beracun ini. Insiden serta kecelakaan apabila kanak-kanak dan bayi mavt apabila tidak sengaja tertelan cat hijau yang mengandungi arsenik yang terdapat pada permainan meningkat, ini kerana sifat semulajadi ingin tahu kanak-kanak yang suka menjilat objek dan memegang objek.

Hijau pembawa m4ut -Pewarna untuk kertas dinding yang dinamakan “Paris Green” “kaya” dengan arsenik namun  tetap menjadi dambaan warga Victoria London oleh kerana warnanya yang terang dan menyerlah berbanding kertas dinding tanpa sebatian arsenik.

Bilik yang selesa namun beracun – Oleh kerana zaman Revolusi Industri di London menyebabkan persekitaran luar tercemar dan kotor dengan asap kilang, penduduk di zaman Victorian lebih gemar menghabiskan masa didalam rumah, tidak sedar wap merbahaya yang terhasil dari kertas dinding arsenik bewarna hijau juga turut meracuni mereka secara perlahan.

Losyen Arsenik oleh Dr. Mountebank’s (1807) – Produk kecantikan wajah dan losyen mengandungi arsenik yang dikatakan mampu memberi kecantikan kepada wajah, terutamanya wanita Victorian yang sangat mementingkan kecantikan wajah ketika itu

2. Susu yang membawa kem4tian dan ker4cunan

Tidak kurang dengan itu juga, produk minuman seperti susu lembu juga mengandungi sebatian kimia beracun seperti asid borik. Susu yang rosak akibat pencemaran sewaktu proses penghantaran dan penyediaan adalah menjadi kebiasaan ketika itu di London, oleh kerana ketiadaan teknik penyejukan (peti ais) untuk mengekalkan kesegaran susu. Susu diekstrak didalam keadaan tidak steril oleh kerana kandang lembu tidak mempunyai udara yang cukup dan busuk oleh najis lembu.

Untuk mengelakkan pembaziran, salah satu petua yang diikuti oleh pengedar susu ketika itu dari buku “Mrs Beeton’s Book of Household Management” mencadangkan  pada ketika itu untuk mengelakkan susu yang rosak dibuang mahupun sewaktu penghantaran, iaitu mereka mencampurkan asid borik kedalam susu untuk meneutralkan asid terhasil dari bakteria dan menjadikan susu basi mempunyai “rasa yang boleh diminum” (palatable taste) serta menutup rasa masam akibat susu yang rosak.

Akhirnya, asid borik bertindakbalas di dalam perut dan menyebabkan cirit-birit, mual oleh kerana sifat merengsa asid borik. Memburukkan keadaan lagi, bakteria yang tidak disteril didalam susu tersebut menyebabkan jangkitan kuman kepada kanak-kanak yang meminumnya dan membawa maut, tidak terkecuali juga golongan dewasa yang meminumnya.

“Most schemes for preserving milk fresh consist in the addition of some alkali to correct this acidity”. Penambahan alkali itu ialah asid borik  kedalam susu lembu untuk mengekalkan rasa susu sebelum ia rosak atau hampir rosak akibat bakteria didalam susu dengan meneutralkan asid yang dihasilkan oleh bakteria (bakteria tidak dibunuh). Kredit imej yang di-digitalkan semula : Microsoft. Sumber dari buku “Mrs Beeton’s Book of Household Management” (1861)

3. Roti murah yang membawa m4ut

Jika tidak cukup dengan susu basi yang dicampur asid borik, roti juga tidak terkecuali juga dari dicampurkan dengan sebatian bahan kimia merbahaya seperti alum. Alum merupakan sebatian kimia yang boleh ditemui didalam detergen pencuci baju. Oleh kerana pertambahan penduduk di Britain yang amat drastik seiring dengan peningkatan golongan kerja yang tidak mempunyai masa untuk membuat roti sendiri, Pekedai dan penjual roti di zaman Victorian mengambil peluang keemasan ini dengan mencampurkan sebatian alum, kapur,dan Plaster of Paris kedalam roti supaya roti boleh dijual secara pukal, murah dan berat.

Sebatian kimia dicampur ke dalam roti supaya memberikan ilusi bahawa roti kelihatan putih dan segar serta rangup. Dengan menambahkan bahan kimia seperti itu membawa kepada masalah badan tidak menerima cukup zat dan cirit-birit. Memburukkan keadaan, masalah penghadaman yang berlaku pada kanan-kanak Britain yang sememangnya ketara ketika itu, dengan memakan roti tersebut, sudah tentu membawa maut.

Roti pembvnvh-Penduduk yang tidak punyai masa dan warga miskin kota London menjadi mangsa kepada roti yang diperbuat dari bahan kimia merbahaya dan dijual secara pukal dan besar-besaran kepada mereka.

4. Perkakas Elektrik dan soket yang membvnoh

Iklan Soket lampu serbaguna oleh Benjamin Electric Manufacturing Company, Chicago, Illinois. Bukan sekadar soket lampu mentol malahan soket ini boleh kongsikan dengan perkakas elektrik lain seperti dapur elektrik, seterika, kipas dan sebagainya (Anda boleh bayangkan satu plag dikongsikan oleh kesemua perkakas elektrik yang lain, menwujudkan bahaya beban arus berlebihan)

Menjelang tahun 1910an dimana era Edwardian bermula, pengenalan awal kepada tenaga elektrik turut sama sekali hadir ke masyarakat awal Eropah dan Amerika. Syarikat elektrik berlumba-lumba menghasilkan lampu elektrik dan perkakas elektrik untuk  menambat hati pengguna. Dari pemanas elektrik, pencukur elektrik dan mandian dengan sistem pemanas elektrik dikatakan “elok untuk kesihatan badan”, sudah tentunya pembeli jatuh hati lalu membelinya.

Memburukkan keadaan lagi, syarikat pengeluar perkakas elektrik ketika itu tidak memberikan manual pengunaan yang jelas mengenai cara pengunaan mengenai perkakas yang dihasilkan, sehinggakan amaran dikeluarkan hanyalah “Do not approach the electric socket with a match” (Disebabkan orang zaman itu terbiasa dengan mancis untuk menghidupkan  lilin dan lampu gas, oleh itu amaran sedemikian diletakkan).

Oleh sebab itu, pengguna mempunyai kebebasan menyambungkan soket elektrik dengan pelbagai perkakas elektrik lain dengan sambungan palam soket yang sama, sistem pendawaian dan elektrik tanpa dawai pembumi disatukan sekali dengan cerek elektrik, pemanas roti dan kipas elektrik, menghasilkan situasi merbahaya apabila palam satu soket dipenuhi “adaptor” dan melebihi beban arus yang ditetapkan.

Malahan, pengguna melakukan baik-pulih tanpa pengetahuan mengenai ilmu elektrik apabila perkakas rosak. Untuk maklumat pembaca, ketika itu tidak wujud lagi istilah pemutus litar keselamatan, “Miniature Circuit Breaker”, fius keselamatan apabila berlaku lebihan arus.  Kesudahannya, akhbar di Britain ketika zaman itu penuh dengan kes pengguna maut akibat renjatan, samada dari kecuaian pengguna hinggalah penyebab dari pendawaian perkakas itu sendiri. Sungguh ngeri sekali mavt dalam keadaan sebegitu.

5. Tandas yang merbahaya dan boleh meletup bila-bila masa

Tandas boleh jirus merupakan satu reka cipta yang amat penting dalam kehidupan orang Victorian dimana sebelum ini tandas adalah dari “chamber pots” (melepaskan hajat didalam tembikar) lalu najis dibuang melalui lorong jalanan dan air hujan dijadikan medium untuk mengalirkan najis tersebut.

Meskipun ciptaan tandas ini kelihatan maju namun siapa boleh sangka ia boleh meletup bila-bila masa! Sistem paip pembentungan ketika zaman Victorian tidaklah efisyen sepertimana sistem paip pembentungan moden.

Terdapat najis yang boleh tersekat dan menyebabkan pengumpulan gas metana yang mudah terbakar dan meletup tidak dapat dilepas keluar akibat hasil penguraian najis didalam salur pembentungan. Malahan, gas ini mampu menyusup semula kedalam kediaman, sesiapa yang malang menyalakan api lilin mahupun lampu pasti akan menjadi penyebab kepada letupan besar.

Oleh kerana situasi berlakunya najis tersumbat di perangkap dan salur kumbahan, seseorang yang sukarela pasti akan turun ke ruang saluran najis untuk mengosongkan “halangan” pada paip, didalam salur najis dibawah kota London yang gelap, mereka bercahayakan lilin (salah satu resepi mengundang padah) dan menyebabkan letupan skala besar. Pereka-cipta, Thomas Crapper berjaya mencipta sebuah injap sifon dan kedap yang mampu menghalang kemasukan gas kedalam premis, menjadikan persekitaran untuk “melepaskan hajat” lebih selamat dari risiko letupan dari gas pembentungan.

Lakaran yang dilukis oleh penulis artikel ini menunjukkan sistem paip pembentungan zaman Victorian, sewaktu itu, pembentungan tidak mampu menyingkirkan najis dengan efisyen lalu menjurus kepada sekatan pada perangkap najis (didalam bulatan merah), menyebabkan pengumpulan gas Metana yang merbahaya dan mudah meletup di salur pembentungan. Terdapat gas pembentung berjaya memasuki rumah semula.

Para sukarelawan merelakan diri mereka untuk mengosongkan sekatan didalam saluran pembentungan, namun jika nasib mereka tidak baik, kebarangkalian mereka mencetuskan letupan akibat nyalaan lilin didalam salur pembentungan adalah tinggi.

Akhir sekali, mujurlah kita tidak hidup atau lahir di era Victorian dan Edwardian dimana teknologi masih lagi di peringkat awal dan dalam ujikaji serta merbahaya kepada pengguna, Diatas nama sains, pengguna tidak mengambil endah bahaya dihadapi, tetap membelinya kerana ingin menarik perhatian masyarakat sekeliling dan ingin menjadi peneraju didalam arus kemajuan teknologi, dimana yang miskin tidak bekemampuan tidak mampu membeli ciptaan baharu.

Meskipun pelbagai rekacipta yang dihasilkan serta dipaten tidak bermakna ciptaan tersebut selamat digunakan, malah ia mengambil masa beberapa dekad tidak pun ratusan tahun sebelum sesuatu produk atau perkakas boleh digunakan sepenuhnya dengan selamat.

Dengan maklumat dihujung jari dan betapa mudahnya kita mencapai orang berpengetahuan untuk mendapatkan nasihat mengenai perkakas mahupun produk digunakan, kita tidaklah mudah terpedaya dengan muslihat dan helah peniaga sepertimana di zaman Victorian dan Edwardian dimana pengguna dijadikan “bahan ujikaji”.

RUJUKAN:

Buku “The Early Victorians” oleh Elizabeth Burton (Terbitan tahun 1972)

Teknologi Tandas

Sistem paip pembentungan dan sanitasi

The Victorians’ Deadly Desire To Be Clean | Absolute History

Lighting in the Victorian Home oleh Jonathan Taylor


Kubu Dedap Dan Perang Jementah

Perang Jementah ini merupakan perang saudara pertama berlaku dan terbesar di negeri Johor semenjak pengasasannya pada tahun 1528 (Tatapi rasanya ada lagi sebelum itu ). Perang Jementah berlaku pada tahun 1879 meliputi wilayah Kesang, Jementah , Segamat dan Tenang. Pertelingkahan ini antara Tengku Alam Shah, iaitu waris Sultan Ali dan pihak Maharaja Abu Bakar ( Sultan Johor Moden 1).

Semenjak negeri Johor diserahkan Sultan Ali kepada Temenggung Daing Ibrahim pada 1855 , Temenggung memang berkeinginan untuk memiliki wilayah Kesang seperti mana negeri Johor itu. Masa itu, jumlah penduduk Kesang hanyalah seramai 800 orang tetapi tiada berkerajaan dan berpendapatan. Pemerintahannya hanya ditadbir oleh Temenggung Paduka Tuan Muar, iaitu keturunan Temenggung yang memerintah Muar semenjak permulaan kurun 17 masihi dibawah kuasa Sultan dan Temenggung Johor.

Diringkaskan cerita, akibat masalah sara hidup akhirnya Sultan Ali telah menyerahkan jajahan Kesang kepada Sultan Abu Bakar pada 1877 dan menerima jumlah sara hidup sebanyak $1250 sebulan secara turun-temurun (aku tidak pasti kini jumlahnya berapa). Sultan Ali mangkat di Umbai dan dimakamkan di situ.

Pada 5 Febuari 1879, Kerajaan Johor telah keluarkan pemasyuran bahawa Sultan Abu Bakar telah dipersetujukan oleh Temenggung, Penghulu Muar dan Penghulu Kesang sebagai pemerintah Jajahan Kesang yang telah diberikan oleh Sultan Ali dan tambah-tambah pula disokong oleh Inggeris. Maka, lengkaplah kuasanya seperti peta sekarang ini. Tengku Alam menjadi begitu marah setelah kehilangan hak terhadap takhta ditambah pula dengan jajahan Kesang dengan mudah diserahkan kepada Maharaja Abu Bakar sebagai pemerintah sah Muar dan Kesang.

Kampung Kubu Dedap adalah salah satu lokasi penting dalam Perang Jementah dan nama kampung ini diambil sempena nama kubu yang pernah didirikan disini . Jika mengikut tulisan Shaharom Hussein, 25 Febuari 1879 merupakan tanda awal Perang Jementah. Jementah adalah tempatnya. Pertempuran berlangsung selama lebih kurang 2 setengah bulan. Tengku Nong telah memilih Jementah dan Chohong sebagai tempat menjalankan serangan. Tengku Nong telah membina kubu di Lubuk Bandan dan mempunyai kubu – kubu lain seperti di Sungai Siput dan kubu Dedap.

Tiap – tiap kubu mempunyai ketua yang dikhaskan. Beberapa bulan sebelum itu, Tengku Alam telah bersepakat dengan Tengku Nong dan adiknya Tengku Mat menghasut Panglima Sanchu, Wan Daud anak kepada Temenggung Muar serta Wan Abas dan pembesar dari Negeri Sembilan bernama Raja Berambut Panjang supaya menghasut orang ramai melakukakan huru – hara di jajahan kiri Muar. Jementah merupakan tempat pertama diserang dan serangan itu telah berjaya. Setelah itu, Tengku Nong melantik dirinya menjadi Raja Muda dan Wan Daud menjadi Temenggung Paduka Tuan. Tengku Nong dibawah pimpinan Wan Abas membakar rumah, membunuh haiwan ternakan dan mengambil harta benda di Jementah.

Penghulu Jementah telah lari dan mengadu akan serangan dan kemusnahan yang berlaku di Jementah kepada penguasa kerajaan di Kanan Muar. Hal ini telah sampai ke pengetahuan Maharaja Abu Bakar dan baginda memerintahkan orang kanan baginda iaitu Ungku Ahmad pergi menyelesaikan masalah di Kiri Muar itu. Ungku Ahmad telah berangkat bersama beberapa orang lengkap dengan senjata menyerang musuh di Lubuk Bandan. Pasukan Tengku Nong dan Panglima Sanchu telah bertahan di Kaki Gunung Ledang. Di satu tempat bernama Kampung Lela mereka telah mendirikan sebuah kubu berbentengkan tanah.

Maharaja Abu Bakar telah menghantar pula Dato’ Bentara Luar Johor Mohd Salleh bin Perang bersama pasukan lengkap 400 buah senapang dan beberapa buah meriam bagi memberi bantuan sokongan untuk Ungku Ahmad di Lubuk Bandan. Pasukan ini terdiri daripada polis kerana ketika itu Askar Timbalan Setia Johor belum lagi ditubuhkan. Dato’ Bentara Luar telah menyusun strategik pasukannya ditambah dengan kehadiran panglima – panglima handal di negeri Johor dan 500 orang lengkap dengan senapang.

Mereka telah dipecahkan kkepada 4 pasukan dimana pasukan pertama diketuai oleh Panglima Perang Isa, pasukan kedua diketuai oleh Panglima Kiri Awang , pasukan ketiga oleh Panglima Besar Yusof dan pasukan terakhir ialah Panglima Dalam Damit. Dalam masa yang sama, Maharaja Abu Bakar megambil usaha untuk mengatasi pengikut – pengikut Tengku Alam dengan mengawal jalan masuk bekalan ke Muar. Dengan harapan, langkah tersebut dapat melemahkan gerakan di Muar.

Namun, ianya tidak sama sekali kerana Tengku Alam masih boleh menghantar bekalan senjata dan bantuan ke Muar dengan menggunakan orang tengah antaranya ialah Imaum dan seorang bangsa Cina, Ah Sin. Tengku Alam meminta agar Tengku Nong membuat laporan setiap perkembanagan di Muar dan menghantar laporan itu kepadanya.

Kembali semula di Kubu Dedap. Dato Bentara Luar Mohd Salleh bin Perang telah membuat kubu di Dusun Dedap, satu tempat di jajahan Jementah. Terdapat lebih kurang 5 buah kubu disini ( tetapi mengikut perbualan aku bersama pemuda yang aku jumpa di Surau Kubu Dedap, beliau kata 7 buah kubu).

Di antara kubu-kubu yang penting ialah Kubu Dedap, Kubu Lubuk Bandan, Kubu Sungai Siput, Kubu Macang Padang dan Kubu Raja Lela. Di salah sebuah kubu kepunyaan Tengku Nong, terdapat sebuah meriam bernama ‘Gegak Gempita’ telah diletakkan di atas sebatang dahan pokok dedap. Kubu Dedap tempat pertahanan orang-orang Dato’ Bentara luasnya 40 kaki dan bentengnya dibuat daripada tanah setinggi dua belas kaki. Semasa membina Kubu Dedap itulah, orang-orang Tengku Nong dan Panglima Sancu telah membuat serangan secara mengejut ke atas pengikut-pengikut Dato’ Bentara Luar.

Strategik pukul curi itu telah menyebabkan tiga orang pengikut Dato’ Bentara Luar terkorban sementara enam orang mendapat cedera. Dato’ Mohd Salleh telah menyusun strategik denagn lebih berkesan dimana beliau telah menyuruh pengikutnnya seramai 100 orang menebang buluh, diberkas supaya senang diangkat dan dibawa orang untuk dijadikan kubu dan perisai.

Lebih 50 orang diarah membuat jalan rentas mengepung kubu musuh. 4 buah meriam diatur pada tempatnya megadap sasaran musuh. Kemuncaknya telah tiba, pada 4.30 pagi 30 Disember 1879, pasukan Ungku Ahmad telah menyerang bertubi – tubi. Kebetulan pada pagi itu telah hujan dan pasukan Tengku Nong dan Panglima Sanchu sedang nyenyak tidur. Mereka tersedar dan memalu gendang perangnya dan terus membalas serangan.

Akhirnya, pasukan Tengku Nong dan Panglima Sanchu dapat ditewaskan . Perang Saudara di Jementah akhirnya tamat . Mereka yang terlibat dalam pertempuran dengan pasukan Maharaja Abu Bakar telah dibawa ke Johor dan seterusnya ke Singapura. Antaranya ialah Wan Daud, Raja Rambut Panjang, Tengku Muhammad Tengku Nong. Tengku Alam diampunkan dan diberi elaun bulan sebanyak $750.00 dengan syarat berkelakuan baik dan tidak menimbulkan kekacauan.

– Arifz Sukor

Sumber Rujukan :-

Sejarah Johor Kaitannya Dengan Negeri-Negeri Melayu, Shaharom Hussein

Istana dan Politik Johor ( 1835-1885)
365 Hari Dalam Sejarah Malaysia Jilid 2 ( Jul – Dis), Syed Mahadzir Syed Ibrahim

Imbasan Peristiwa Bersejarah Johor , Matlob dan Zam Ismail

Temubual dengan Puan Harijah Bt Timin( isteri tuan rumah) dan seorang pemuda di Surau Kubu Dedap


Korban Dalam Yahudi

Korban diterangkan dan diperintahkan dalam Taurat. Korban yang biasanya dikorbankan adalah haiwan, seperti biri atau kerbau, dan selalunya dimasak dan dimakan oleh pengorban, dengan sebahagian diberikan kepada Kohanim dan sebahagian lagi dibakar di atas mezbah (mezbah).

Buah-buahan, kemenyan dan bijirin antara yang boleh dikorbankan.

Pengorbanan yang paling lazim ialah “korban haiwan” (zevah זֶבַח) dan “korban bakar” (olah).

Dahulu pengorbanan sedemikian biasanya dibuat oleh Kohen di Kuil di Jerusalem.

Amalan ini dijalankan sehingga Kuil Sulaiman dimusnahkan, dan disambung semula apabila Kuil Kedua didirikan, dan kemudian berakhir apabila kuil itu sendiri dimusnahkan pada 70 M.

Secara tak rasmi ia disambung semula semasa Perang Yahudi-Rom pada abad ke-2 Masihi, dan kemudian dalam komuniti tertentu.

Ada korban yang dilakukan Yahudi mirip korban orang Islam seperti Korban Paskah. Korban Paskah ialah korban yang diwajibkan Taurat kepada orang Israel untuk menyembelih secara ritual pada petang Paskah, dan makan pada malam pertama perayaan Paskah.

Menurut Taurat, ia pertama kali dibuat pada malam penghijrahan Yahudi dari Mesir. Walaupun diamalkan oleh orang Yahudi pada zaman purba, pengorbanan ni hanya dilakukan hari ini oleh sebahagian daripada Beta Israel, Karaite dan Samaria.

Oleh: Azizul Farhan

Mari singkap helaian sejarah Yahudi dan Bani Israil di dalam KITAB TAMADUN YAHUDI. Dapatkan di Shopee kami dengan diskaun menarik sempena JUALAN PASCA PBAKL: https://bit.ly/3MkDT6b


Teknologi DeepFake Yang Seram Lagi Menyeramkan

Teknologi perfileman semakin canggih sampai begitu susah sekarang untuk membezakan kebenaran dalam video-video DeepFake. Untuk pengetahuan kalian, DeepFake ialah suatu jenis suntingan video yang etimologinya datang daripada perkataan bahasa Inggeris iaitu “deep learning” dan “fake”. Konteksnya begini: gambar atau video seseorang digantikan dengan iras orang lain (Cole, 2018).

Kalau dalam dunia perfileman, teknologi ini sangatlah berguna. Bayangkan ada seorang pengarah yang ingin buat filem T3rmin4t0r pada tahun 2040. Ketika itu, logiknya Arnold Schwarzenegger sudah pergi buat selamanya ataupun berusia 93 tahun. Jadi pembikin filem hanya perlu mengupah seseorang yang badan sepertinya (contohnya Brett Azar dan Roland Kickinger sekarang). Bill Hader boleh meniru suara Schwarzenegger untuk memberikan sentuhan bunyi. Dengan imej-imej Internet, wajah pelakon fizikal boleh digantikan dan disunting begitu kemas.

Teknologi serupa digunakan untuk menghidupkan semula T-101 yang dilakonkan Schwarzenegger pada tahun 1991. Bukan Dark Fate sahaja yang menggunakan pendekatan ini. Dalam Solo: A Star W4rs Story, muka Harrison Ford yang muda disunting masuk secara DeepFake (Radulovic, 2018). Masih dalam siri Star W4rs, pem3rgi4n Carrie Fisher pada tahun 2016tidak menjadi masalah untuk melengkapkan babak Leia Organa dalam Rogue One (Winick, 2018).

Namun jika filem sedemikian boleh jadi sempurna, risiko-risiko berbangkit agaknya boleh difikirkan sendiri. Teknologi DeepFake telah disalahguna sampai timbulnya video-video p0rn0grafi palsu melibatkan selebriti. Dan perancang tidak perlu mengeluarkan perbelanjaan besar. Dengan hanya peranti FakeApp, sesiapa pun boleh meletakkan muka orang untuk menggambarkan adegan s3ks misalnya. Salah seorang mangsa ialah Daisy Ridley, pelakon Star Wars 7-9.

Malah wajah Gal Gadot, Masie Williams dan Taylor Swift pun telah berjaya dilekatkan pada badan pelakon video p0rn0grafi untuk menjayakan suatu video begitu kemas seolah-olah memang mereka yang berlakon. Padahal dalam gambar (daripada video bergerak sebenarnya) bukannya Ridley pun. Dengan bekalan selfie dalam Google sahaja mencecah 24 bilion gambar, DeepFake boleh buat apa sahaja. Malah wajah Ridley juga dimasukkan dalam video-video lain yang jauh lebih berp0rn0grafi lagi. Jangankan muka – suaranya pun ditiru pelakon lain dengan ketebalan British yang jelas.

Dengan perkembangan sebegini, DeepFake sebenarnya boleh merosakkan dunia pun. Malah bukan sahaja perkahwinan boleh diruntuhkan, teknologi DeepFake jika dikuasai boleh membuatkan sesiapa pun meniru dengan tujuan tidak elok. Pengumuman syarikat boleh disuntingkan terutamanya dalam mesyuarat yang menggunakan panggilan video seperti Skype dan FaceTime.

Gambar berkenaan ialah tangkapan layar daripada video bergerak yang menunjukkan teknologi DeepFake digunakan. Wajah Amy Adams dan Nicholas Cage ditukarkan sampai pergerakan mata, hidung, bibir dan seluruh kepala menjadi simetri. Jadi bayangkanlah – jika seorang lelaki marhaen yang tidak mengetahui apa-apa tentang teknologi ini tiba-tiba mendapat video pengani4yaan bahawa isteri yang terlalu taat setia telah berlaku curang.

RUJUKAN:

Cole, S. (2018, January 25). We Are Truly (ditapiskan): Everyone Is Making AI-Generated Fake (ditapiskan) Now. Vice. Retrieved from (Request Link).

Radulovic, P. (2018, October 17). Harrison Ford is the star of Solo: A Star (ditapiskan) Story thanks to deepfake technology. Polygon. Retrieved from https://www.polygon.com/2018/10/17/17989214/harrison-ford-solo-movie-deepfake-technology

Winick, E. (2018, October 16). How acting as Carrie Fisher’s puppet made a career for Rogue One’s Princess Leia. Technology Review. Retrieved from https://www.technologyreview.com/s/612241/how-acting-as-carrie-fishers-puppet-made-a-career-for-rogue-ones-princess-leia/


Kezaliman Rom Yang Memusnahkan Kuil Bani Israil Kedua

Sepanjang sejarah kewujudan Rom, bukan sedikit pεmbεrontαkαn yang dihadapi oleh tamadun itu. Baik figura seperti Boudica dan Pseudo-Nero atau legion Rom yang menyeleweng, semua pεmbεrontαkαn ini berjaya ditamatkan. Tetapi pεmbεrontαkαn paling terkenal dihadapi Rom ialah pεmbεrontαkαn di Judaea pada 70 Masihi.

Judaea pada ketika itu diduduki oleh orang Yahudi ketika itu. Sebelum kedatangan Gessius Florus, kebanyakan gabenor yang dilantik amat menghormati undang-undang dan adat tradisi orang Yahudi termasuk Sabbath dan pengecualian daripada ritual pagan.

Jika ada masalah dengan gabenor tersebut, mereka selalunya akan pergi ke Syria dan meminta bantuan gabenor wilayah. Selepas mengadukan masalah mereka, kebiasaannya gabenor yang bermasalah akan dipecat dan digantikan dengan gabenor baru. Ini menjadikan Judaea ketika itu sebahagian daripada Syria yang dikuasai Rom.

Tetapi polisi ini mula berubah terutama selepas Caligula menaiki takhta pada 12 Masihi. Bukan sekali rυsυhαn tercetus akibat polisi baginda termasuk cadangan meletakkan patung baginda dalam Haikal Sulaiman pada 40 Masihi. Jika tidak kerana nasihat wakil baginda Agrippa untuk membatalkan cadangan tersebut, sudah pasti pεrαng tercetus antara Rom dengan orang Yahudi.

Sebelum kita sambung, kami cadangkan korang dapatkan KITAB TAMADUN ROM. Siapa sangka dalam tempoh seribu tahun kewujudannya, legasi Rom Barat terus dirasai sehingga hari ini. Daripada pembentukan Republik hinggalah kemunculan Julius Caesar sebagai diktator, semua ini menjadi pencetus kepada apa yang kita lihat hari ini. Dapatkan KITAB TAMADUN ROM sekarang! Beli di Shopee: https://shopee.com.my/The-Patriots-Kitab-Tamadun-Rom-i.238336777.13454617576

Sebenarnya sebelum pεmbεrontαkαn pada 70 Masihi, satu pεmbεrontαkαn tercetus pada 46 Masihi. Pεmbεrontαkαn tersebut diketuai oleh dua lelaki bersaudara bernama Jacob dan Simon. Walaupun ia berjaya dihentikan dua tahun kemudian, ia dianggap konflik terawal orang Yahdi dengan Rom.

23 tahun selepas itu, pεmbεrontαkαn sekali lagi tercetus. Dan macam biasa, yang buat hal Rom melalui gabenornya, Gessius Florus. Florus bukan saja tak hormat undang-undang dan adat tradisi Yahudi. Bahkan, dia minta agar semua duit yang diperuntukkan untuk kuil diserahkan bulat-bulat kepadanya. Kononnya, bila diambil, ia dijadikan sebagai hadiah buat Maharaja Nero.

Orang Yahudi lagi naik angin apabila Florus mengarahkan orang yang menentang ditahan dan disαlιb. Kalau yang disalib orang asing, takpe juga. Ini yang kena orang Yahudi yang berstatus warganegara Rom. Berang dianggap warga kelas kedua oleh Florus, ramai orang Yahudi bangkit membrontαk. Ini memaksa ramai bangsawan dan pegawai pro-Rom termasuk Florus lari tak cukup tanah tinggalkan Judaea.

Selepas mendapat tahu apa yang berlaku, Nero mengutus salah seorang jeneralnya yang bijaksana iaitu Vespassian untuk mengendalikan situasi ini. Vespassian yang kemudiannya menjadi pengasas Dinasti Flavian selepas bergelar maharaja Rom segera bertolak ke Judaea pada musim panas 69 Masihi. Bagaimanapun, selepas bergelar maharaja pada Disember tahun sama, tugas tersebut diserahkan kepada puteranya Titus.

Titus mula mengepung Jerusalem pada April 70 Masihi. Pada awalnya, dua lapisan tembok awal kota berjaya ditembusi oleh legion-legion Rom. Bagaimanapun, untuk lapisan ketiga termasuk Haikal Sulaiman, ia menjadi kubu pertahanan orang Yahudi yang berlindung di situ.

Kepungan hanya berjaya selepas September tahun sama. Sementara menunggu mereka mengangkat bendera putih, Titus cuba berunding agar dapat menamatkan semua ini dengan aman. Tetapi hal tersebut bukan saja ditolak orang Yahudi. Bahkan, mereka turut memαnαh mata salah seorang perunding Rom yang dihantar Titus.

Bagi meningkatkan tekanan semasa kepungan, tembok haikal mula dibαkαr sekitar Ogos. Titus sebenarnya kalau boleh tak nak gunakan taktik sebegitu. Beliau berharap sekiranya Haikal Sulaiman berjaya ditawan, ia dapat ditukar sebagai kuil pagan Rom yang didedikasikan kepada bapanya, Vespassian. Tetapi ia sudah terlambat.

Sebaik saja api marak memυsnαhkαn haikal dan sampai hingga ke kawasan petempatan, barulah tεntεrα Rom dapat masuk dan mula membυnυh orang awam. Walaupun wujud penentangan, ia dianggap sia-sia. Titus dan orang-orangnya menguasai sepenuhnya Jerusalem pada 8 September 70 Masihi.

Peristiwa tersebut menyaksikan 25,000 hingga 30,000 orang terbυnυh di tangan Titus. 700 orang yang terselamat dijadikan sebagai tawanan pεrαng dan diarak sekitar Rom. Sembilan tahun selepas peristiwa ini, Titus menaiki takhta sebagai Maharaja Rom yang baru.

Kami menulis ikut semangat untuk bantu orang ramai dapatkan ilmu secara percuma. Sebab itu kami enggan buat konsep langganan artikel (subscription). Tetapi kami mohon jasa baik kalian untuk beli buku kami. Dengan pembelian buku, kalian sedang membantu kami teruskan semangat ini sampai bila-bila. Link pembelian: https://shopee.com.my/thepatriotsasia

RUJUKAN

Murray, D. (2016, 6 Januari). The Temple in Jerusalem. World History Encylopedia.

Steinberg, J. (2021, 18 Julai). New film portrays Jewish (ditapiskan) against Romans in vivid, gripping detail. The Times of Israel.


Pertempuran Vesuvius: Pertempuran Yang Memasyurkan Nama Spartacus

Spartacus ialah sebuah nama yang sering dibicarakan seiring dengan Empayar Rom. Dia diletakkan sebaris dengan musuh-musuh hebat Rom yang lain seperti Hannibal dan Attilia. Namun, tidak seperti Hannibal dan Attilia, dia hanya memimpin pasukan pemberontakan yang terdiri daripada para hamba dan juga gladiator yang bertarung demi mempertahankan diri daripada sistem perhambaan yang terlalu korup di Empayar Rom.

Dalam masa yang sama, ketika abad pertama Masihi, Empayar Rom memang terkenal dengan sebuah permainan yang dipanggil sebagai gladiator yang terdiri daripada par ahamba yang dikumpul melalui pelbagai cara seperti tawanan pe-rang, yang diarahkan untuk saling bertempur antara satu sama lain demi memberikan hiburan kepada rakyat Empayar Rom sendiri.

Namun, masa yang bergulir mendatangkan rasa tidak puas hati sendiri para ghladiator dan hamba yang terpe-rangkap dibawah sistem gladiator ini. Maka dari ketidakpuasan hati itu, lahirnya seorang hero yang menjadi pencetus kepada pemberontakan hebat para gladiator melawan Empayar Rom yang merupakan kuasa dunia ketika itu. Perkenalkan kepada kalian, seorang lelaki bernama Spartacus, yang berasal dari Thracian yang terletak di Tenggara Eropah. Kononnya dia pernah menjadi sebahagian daripada tentera Empayar Rom itu sendiri, yang merupakan penjelasan paling jelas pada pengetahuan taktikalnya memimpin pasukan pemberontakan gladiator.

Semuanya bermula pada 73 SM, di sebuah sekolah atau akademi yang dipanggil sebagai Ludus yang fungsi penubuhannya adalah untuk melatih Gladatior di Capua. Spartacus bersama dengan lebih kurang 100 orang gladiator yang lain telah memberontak lalu bertempur untuk lari daripada sekolah itu. Kononnya pada awalnya, senjata yang dibawa oleh mereka sekadar alatan dapur seperti kuali, periuk belangga dan juga pisau.

Mereka kemudian berjaya merampas senjata yang lebih efisyen dalam pertempuran selepas mengalahkan para pegawal yang berkawal di Ludus. Kemudian, dari pertarungan itu, Spartacus disertai oleh lebih banyak gladiator yang mahu turut serta lari dari Ludus. Selain daripada Spartacus, dua orang dari Gaul juga dipilih sebagai ketua iaitu Crixus dan Oenomaus. Jumlah pasukan yang dipimpin oleh Spartacus bertambah menjadi sekurang-kurangnya 200 orang sebelum menuju ke pergunungan Vesuvius.

Lokasi yang dipilih oleh Spartacus ini kerana pertahanan semula jadinya. Hendak masuk ke dalam Vesuvius, ianya hanya boleh dilalui oleh satu laluan yang diapit oleh bentuk muka bumi pergunungan yang agak curam. Dalam masa yang sama, Roman sekadar menghantar pasukan Militia yang merupakan pasukan yang terdiri daripada unit tentera yang dipetik secara rambang, bukannya unit legion yang merupakan unit tentera Rom yang betul.

Pasukan militia Roman sekadar terdiri daripada 3, 000 orang untuk mengejar 200 orang pemberontak gladiator yang dipimpin oleh Spartacus. Lagipun, Rom tidak memandang serius akan perkara ini dan masih belum memandangnya sebagai sebuah pe-rang. 3000 tentera militia yang dipimpin oleh Publius Varinius ini kemudian telah mengepung satu-satunya laluan turun daripada atas kaki gunung Vesuvius.

Namun, Sapartacus sebenarnya lebih bijak dalam menangani tentera militia Rom. Dia telah mengarahkan tenteranya untuk mencipta tali yang diperbuat daripada akar-akar pokok yang tumbuh di kaki gunung, lalu dalam keadaan sesenyap mungkin, tenteranya bergerak ke kawasan tebing tinggi yang terletak di belakang kem tentera Varinius.

Lalu dari situ, mereka akan menye-rang secara mengejut dari belakang. Ajaibnya, se-rangan mengejut Spartacus ini tidak disedari langsung oleh Varinius dan tentera Militia Rom. Akhirnya, hampir 3, 000 tentera Militia yang dipimpin oleh Vairinius maut di tangan Spartacus.

Selepas itu, dicatatkan bahawa Varinius telah memimpin 2, 000 orang tentera untuk menggem-pur tentera pimpinan Spartacus. Kali ini, tidak diketahui sama ada unit tersebut merupakan militia atau unit tentera betul seperti Legion. Namun sayangnya, 2, 000 orang tentera ini berjaya dikalahkan oleh tentera pemberontak Gladiator.

Varinius hampir sahaja ditangkap namun sempat melarikan diri. Dari pertempuran ini, dicatatkan bahawa sekurang-kurangnya, 70, 000 orang hamba dan gladiaotor menyertai Spartacus selepas kejayaan-kejayaan awal Spartacus membantai Empayar Rom.


Kenapa Firaun Memiki Badan Seperti Wanita?

Tengok tugu Akhenaten dan Tutankhamun boleh tahan hebat dan megah. Dua firaun tersebut sememangnya kelihatan gagah perkasa. Itulah rahsia agung Mesir Purba – kerajaan stabil, pengaruh besar, raja agung.

Tetapi selepas saintis membuat gambaran digital berdasarkan rangka mereka, satu dunia terlepas gelak kerana badan mereka seperti wanita (feminine body).

Bahagian dada melonjong bagaikan payu dara. Pinggul pula melebar pelik, serupa lemak untuk memudahkan kelahiran anak.

Kira kalau mereka ini hidup zaman sekarang, sudah pasti kena bahan teruk. Tidak cukup berpayu dara, kepala Akhenaten siap macam telur lagi.

Ciri-ciri fizikal ini terjadi kerana imbangan hormon dalam kerohanian seorang firaun. Ramai nampak seperti lelaki biasa, misalnya Ramesses II.

Ada yang menghadapi masalah imbangan oleh kerana mutasi dari segi genetik. Setiap lelaki dalam dunia ini mempunyai hormon kewanitaan (female hormones) iaitu estrogen.

Hormon ini sangat penting untuk lelaki untuk mengekalkan pertumbuhan syahwat (Jewell, 2019). Walau bagaimanapun, estrogen dalam kebanyakan lelaki sangatlah berkurangan… cukup untuk memenuhi keperluan kerohanian.

Dalam kes Akhenaten dan Tutankhamun, badan mereka menukarkan terlalu banyak hormon kelelakian (testosterone) menjadi estrogen (Dominguez, 2008). Saintis cuba mengenal pasti punca di sebalik kejadian ini.

Sindrom Froehlich asalnya menjadi teori untuk menjelaskan kerohanian Akhenaten.

Cuma sejarah Akhenaten tidak menepati ciri-ciri diagnosis ini. Kerana Sindrom Froehlich adalah masalah kesuburan, disebabkan buah zakar terlalu kecil.

Akhenaten mempunyai enam orang anak yang sah di sisi DNA. Maka saintis mempertimbang Sindrom Klinefelter pula, iaitu gangguan genetik yang menambah satu lagi kromosom X pada kerohanian sedia ada (XXY).

Sindrom ini pun tidak begitu tepat, atas kesan sama terhadap buah zakar. Kesian firaun – sudah mangkat pun orang peduli pasal telur baginda.

Nasib Genetik Yang Rosak

Fitrah kerohanian Akhenaten terjawab melalui penyelidikan Tutankhamun. Dua firaun ini dipisahkan zaman selama beberapa dekad sahaja.

Ada kemungkinan yang Tutankhamun adalah anak Akhenaten (Hawass, et al., 2010). Sepanjang jurang ini, para firaun mengamalkan perkahwinan sesama saudara.

Maksudnya, firaun berkahwin adik perempuan sendiri misalnya. Perkara ini mengundang padah terhadap kerohanian generasi terkemudian. Seandainya Akhenaten adalah bapa kepada Tutankhamun, legasi genetik mereka benar-benar terjejas.

Perkahwinan jenis ini terlalu kerap diamalkan. Rantaian genetiknya tidak terputus meskipun bapa Akhenaten tidak kahwin adik sendiri.

Terlalu kerap perkahwinan saudara diamalkan sampai rantaian genetik ini tidak terputus. Hasilnya, anak-anak lahir dengan kerosakan pada genetik sampai terjadi familial gynecomastia (dada melonjong).

Tutankhamun juga mengalami sindrom dada melonjong dan pinggul melebar. Masalahnya, Tutankhamun mendapat pakej-pakej lain seperti Sindrom Marfan, Sindrom Antley-Bixler, Epilepsi, Skoliosis, sumbing mulut, kaki tempang, tulang reput dan sebagainya.

Memang segala pakej melayakkan “firaun agung” ini digelar “a walking problem”.

Macam-macam masalah Tutankhamun sampai mangkat dilempar (bukan mangkat dijulang) ketika berusia 18 tahun. Baginda menghidapi sejenis barah yang mewanitakan kerohaniannya (feminizing adrenal tumor).

Buah zakarnya pun terlalu kecil sampai menghasilkan estrogen (testicular feminization).

Namun pembaca jangan gelak – Tutankhamun dengan segala masalah dan mati muda ini pun sempat berkahwin, bukan macam kalian yang harap muka lawa tetapi tetap tidak laku.

RUJUKAN:

Dominguez, A. (2008, Mei 2). Why male pharaoh had feminine physique. NBC News.

Hawass, Z, et al. (2010). Ancestry and Pathology in King Tutankhamun’s Family. The Journal of the American Medical Association. 303 (7): 638-647.

Jewell, T. (2019, Oktober 22). Risk Factors of Having High or Low Estrogen Levels in Males. Healthline.